DEKLARASI RAKYAT SETIDAK-TIDAKNYA MESTI DAPAT SEJUTA TANDATANGAN

Analogi yang diberikan oleh Tun Mahathir Mohamad untuk menjelaskan kerjasama yang diambilnya bersama parti-parti pembangkang, khususnya DAP berkaitan Deklarasi Rakyat barangkali tidaklah terlalu sukar untuk difahami.
Dengan memberikan contoh permusuhan antara Sunni dengan Syiah, Hamas dengan Fatah dan Iran dengan Arab sedangkan musuh sebenar yang harus mereka hadapi ialah Israel yang dibantu Amerika Syarikat, gambarannya ialah bekas Perdana Menteri itu juga mahu rakyat yang gelisah, gundah gulana dan celaru ketika ini turut memberikan tumpuan kepada musuh mereka yang satu yang harus dihadapi berbanding hal-hal lain.
Mengambil kira musuh yang satu yang harus dihadapi kini ialah Najib Razak, ideologi dan pendirian politik masing-masing, bagi Tun Mahathir, haruslah dilupakan buat seketika sehingga matlamat yang ingin dituju itu benar-benar tercapai.
Katanya, mereka yang hadir dan menandatangani deklarasi itu bukan atas kapasiti ahli dan pemimpin politik, sebaliknya sebagai rakyat Malaysia yang khuatir akan kesan buruk atas perlakuan Najib sebagai Perdana Menteri.
Bagi semua rakyat Malaysia, hanya penyingkiran Najib sahaja yang boleh memulihkan demokrasi dalam negara, kata Tun Mahathir lagi.
Bagi mereka yang benar-benar ingin melihat negara ini dipulihkan berikutan imej buruk yang ditimbulkan Najib, baik di dalam dan luar negara serta kelumpuhan pelbagai institusi awam yang diakibatkan olehnya, inilah masanya untuk menunjukkan pendirian dan kecekalan hati.
Caranya tidak lain ialah dengan lebih ramai dapat memberikan  komitmen,  sokongan serta menandatangi Deklarasi Rakyat tersebut.
Apa yang menggembirakan sehingga ini ialah berdasarkan tinjauan yang dilakukan oleh portal Malaysiakini kepada hampir 6,000 responden, didapati lebih 70 peratus menyokong deklarasi itu. Semalam pula dilaporkan, lebih 32 ribu sudah menandatanganinya.
Dengan ini, pihak-pihak yang berkepentingan berkaitan Deklarasi Rakyat itu harus memastikan dalam tempoh terdekat ini sekurang-kurangnya sejuta tandatangan dapat dikumpulkan agar ia benar-benar memberi impak dalam memberi tekanan kepada Najib.
Dapat dilihat di pelbagai media puak-puak pro Najib begitu kepanasan dengan Deklarasi Rakyat ini sehingga bermacam-macam tohmahan dan percubaan mengalihkan isu telah dilakukan, termasuk dengan menakut-nakutkan berkaitan ancaman DAP dan sebagainya.
Malangnya tidak ada yang berani menyanggah isi atau intipati deklarasi itu.
Tetapi jika semua orang dapat memahami seperti yang dijelaskan oleh Tun Mahathir bahawa persefahaman itu tidak berkaitan dengan parti, sebaliknya atas kedudukan sebagai rakyat  untuk menyelamatkan negara dan kemudian bersatu hati untuk menghadapi musuh yang sama, deklarasi ini tidak mustahil umpama penyatuan seluruh negara-negara di Timur Tengah dalam menghadapi Israel yang disokong oleh Amerika.
Di sinilah pentingnya sekurang-kurangnya sejuta tandatangan itu diperolehi dalam waktu terdekat ini.
Hanya dengan menunjukkkan deklarasi itu benar-benar berada di hati rakyat, barulah kesan dan jalan kejayaannya lebih terbentang luas. (SH 10/03/2016).

0

0

votes
Article Rating
Kongsikan artikel ini


GUANE NI TUAN GURU, PECAT DR HASAN ALI BOLEH PULAKK?

Berkata-katalah Presiden Pas, Hadi Awang yang sekarang sudah pandai memakai baju berwarna merah jambu, bukan lagi hijau seperti zaman dulu-dulu bahawa Islam tidak menggalakkan memecat pemimpin, sebaliknya hanya perlu membetulkan mereka.
“Budaya pecat pemimpin tidak digalak dalam Islam. Islam tak galak pecat pemimpin, perbetul boleh.
“Kita kena sabar memperbetulkan pemimpin,” katanya ketika berucap di Parlimen.
Ehh…ehh…cantiknya kenyataan ini dan jika ada markah yang patut diberikan, sudah tentu boleh diberi lima bintang tanda “cemerlangnya” Hadi kebelakangan ini.
Dalam masa yang sama, sudah tentu yang paling gembira mendengar kenyataan Hadi itu ialah Najib Razak sendiri.
 Makna kenyataan itu sangat jelas bahawa Pas tidak akan setuju dengan sebarang usaha untuk menyingkirkan Najib, malah akan terus bersabar dengan segala macam karenah dan onar dalam kepimpinan Perdana Menteri yang bukan lagi rahsia kepada seluruh dunia.
Tetapi, ingin juga ditanya kepada Hadi Awang, tidakkah beliau lupa bahawa Najib jugalah yang mengetuai gerakan “memecat” Menteri Besar Perak dari Pas, Nizar Jamaluddin pada tahun 2009 dahulu?
Jika benar Islam tidak menggalakkan pemecatan pemimpin, bagaimana sekarang beliau boleh berkawan rapat dengan “ketua gerakan pecat-memecat” itu?
Lebih dari itu, dalam UMNO sendiri Najib juga sudah melakukan banyak pemecatan dan penyingkiran bagi tujuan mengekalkan kuasanya.
Tidakkah Hadi terasa “geli” ketika berbaik-baik, duduk-duduk  berdekatan atau semasa ketawa-ketawa bersama Najib?
Selain itu, kiranya benar Pas mengamalkan pendekatan membetulkan pemimpin atau dalam kata lain hanya memberi teguran, ingin juga ditanya, sudah berapa kali beliau cuba “memperbetulkan” Najib berhubung isu 1MDB dan wang berbilion-bilion yang diakui Perdana Menteri sendiri masuk ke akaun peribadinya?
Atau apa yang berlaku Najib yang sekarang sudah bergelar “bilionwan” itu yang sebenarnya sudah berjaya “memperbetulkan” Hadi Awang untuk condong kepadanya?
Satu perkara lagi sebelum terlupa dan kiranya Hadi Awang tidak lagi mengingatinya, bagaimana dengan Pas sendiri yang pernah memecat Dr Hasan Ali sebelum ini?
Kenapa dipecat? Kenapa tidak sekadar ditegur atau bersabar saja dengan karenah-karenah yang ditimbulkan oleh Dr Hasan Ali?
Guane ni Tuan Guru? (SH 09/03/2016).

0

0

votes
Article Rating
Kongsikan artikel ini


POLITIK UMRAH DAN UMRAH POLITIK

Umrah sepatutnya adalah ibadah kepada Tuhan dan merupakan komunikasi eksklusif antara kita sebagai hamba dengan Sang Pencipta.
Oleh kerana pemergiannya yang jauh dan tidak tahu sama ada dapat kembali lagi tanahair atau habis umur di Tanah Suci, pemberitahuan kepada rakan-rakan dan saudara mara sambil bermaaf-maafan mungkin boleh diterima sebagai perkara biasa dalam konteks hubungan sesama manusia.
Tetapi hari ini ia sudah berbeza. Kita tahu seseorang itu pergi ke Mekah bukan kerana diberitahu atau orang berkenaan bermaaf-maafan dengan kita, sebaliknya melalui gambar-gambar dalam media sosialnya.
Dengan sibuk bergambar berlatar belakangkan Kaabah, ketika berdoa atau melakukan ibadah lainnya, apatah lagi memuatnaik dalam media sosial masing-masing, memperlihatkan seolah-olah umrah atau kunjungan ke Mekah bukan lagi sebuah ibadah.
Ia sudah menjadi pesta menunjuk-nunjuk kepada manusia lain tentang ibadah yang kita lakukan, lebih-lebih lagi jika melibatkan orang politik yang sentiasa menagih sokongan.
Untuk apa di kongsi semua pergerakan ibadah kita, daripada bertolak di KLIA, bersaie, bertawaf, berdoa dan berselfie dengan macam-macam aksi?
Tuhan yang kita utamakan atau penghargaan manusia yang didambakan?
Sebab itu, pemergian Najib Razak menunaikan umrah baru-baru ini menimbulkan paling banyak percakapan umum mengenainya. Salahnya kerana Najib sendiri sibuk memuat naik di media sosialnya mengenai ibadah yang dilakukannya itu.
Oleh kerana beliau sedang dibelenggu dengan kemelut 1MDB dan wang berbilion-bilion yang masuk ke akaun peribadinya, apabila beliau sendiri menunjuk-nunjuk gambar ibadah umrahnya itu, ia tentu saja mengundang reaksi balas yang negatif mengenainya.
Bukankah lebih baik jika Najib tidak mempromosikan ibadahnya sendiri dan menjadikan perkara itu sebagai amalan peribadinya semata-mata?
Bukan saja Najib, sesiapa pun, jika berbuat demikian, pasti akan dikatakan mengamalkan politik umrah. Tambahan lagi, sejak tahun-tahun kebelakangan ini, kerap benar Najib menunaikan umrah dan ia pula dipromosi sendiri oleh beliau melalui laman sosialnya.
Umrah yang merupakan ibadah juga membawa padah kepada Khairy Jamaluddin yang baru-baru ini dilaporkan membawa 191 Ketua-Ketua Pemuda dan Exco Pemuda UMNO menunaikan ibadah itu.
Walaupun KJ tidak memuatnaik sendiri gambar-gambar ketika di Mejah, tetapi ramai Ketua-Ketua Pemuda UMNO yang berselfie dan bergambar sesama sendiri membuatkan masalah lain pula menimpa dirinya.
Beliau kini dipertikaikan dari mana wang diperolehinya untuk membawa mereka yang seramai itu ke Mekah dan Pemuda Amanah juga sudah pun membuat laporan kepada SPRM mengenainya.
Selain isu wang yang dipertikaikan, timbul juga cakap-cakap di kedai kopi dan coffee house kononnya tindakan KJ itu ada kaitan dengan perancangannnya untuk bertanding Naib Presiden UMNO dalam pemilihan akan datang ini.
Cakap-cakap itu masih berterusan, tambahan pula belum ada penjelasan lanjut diberikan sama ada oleh KJ atau pun Pemuda UMNO sendiri.
Meskipun membelanja rakan-rakan menunaikan umrah adalah juga suatu kebaikan, tetapi apabila timbulnya masalah-masalah seperti itu, ia akan menjadikan ibadah itu dilihat sebagai umrah politik berbanding matlamat sebenarnya untuk memperkukuh hubungan dengan Tuhan.
Dalam hal ini, ada baiknya jika ibadah haji, umrah atau kunjungan ke Kaabah hanya menjadi rahsia peribadi kita saja. Boleh bergambar dan berselfie bagai mengenainya, tetapi biarlah untuk simpanan peribadi dan keluarga saja.
Yang penting ialah biarlah  ibadah haji, umrah atau selepas kunjungan ke Kaabah itu menjadikan kehidupan kita lebih baik daripada sebelumnya sepertimana  zaman ibu bapa kita dulu di mana jika seseorang itu sudah menjejakkan kaki ke Mekah, perbezaan jalan kehidupannya boleh dilihat dengan nyata.
Tetapi, maaf cakap, sekarang ini antara yang baru balik Mekah dengan yang baru balik melancong di London, susah benar dicari perbezaannya. (SH 09/03/2016).

0

0

votes
Article Rating
Kongsikan artikel ini


MANA SATU YANG BETUL?

Semalam Tuan Presiden cakap macam ini…
Hari ini Setiausaha Agung pula cakap begini. Mana satu yang betul? Atau kedua-duanya tak boleh pakai?
Bagaimana pula dengan yang ketiga ini? Kenapa mesti blok baru? Blok baru ini untuk menguntungkan siapa sebenarnya? (SH 11/03/2016).

0

0

votes
Article Rating
Kongsikan artikel ini


SEORANG LAGI MENTERI "SAKIT" DALAM KABINET NAJIB

Apabila Hasan Malek digugurkan daripada kabinet dalam rombakan yang dilakukan Najib Razak pada 28 Julai tahun lalu, antara harapan ramai tentunya ialah mahukan menteri yang menggantinya itu lebih baik atau sekurang-kurangnya tidaklah kerap mengeluarkan kenyataan-kenyataan tidak masuk akal yang menyakitkan hati rakyat.
Ini kerana Kementerian Perdagangan Dalam Negeri, Koperasi dan Kepenggunaan adalah yang paling dekat dengan pengguna atau rakyat, khususnya berkaitan turun naik harga barangan keperluan harian mereka.
Untuk itu, kalau pun menterinya gagal memainkan peranan dalam memuaskan hati pengguna atau memastikan harga barangan terus stabil, setidak-tidaklah janganlah memberi jawapan tidak masuk akal untuk menutup kelemahan sendiri.
Tetapi, nampaknya Hamzah Zainuddin yang dilantik menggantikan Hasan Malek bagi menerajui kementerian itu hampir sama dan lebih kurang saja “sakitnya”.
Dalam kenyataan terbarunya, Hamzah berkata, hanya peniaga yang tidak percaya kepada Tuhan saja akan menaikkan harga barangan.
“Jika anda bertanya saya, Tuhan tidak pernah memberitahu sesiapa untuk menaikkan atau menurunkan harga barangan. Tetapi hanya mereka yang tidak percaya kepada Tuhan akan menaiklan harga jualan,” ujarnya lagi.
Masya Allah…di mana menteri ini belajar agama. Kepada Hadi Awang pula, tolonglah beri nasihat, teguran dan panduan mengenai konsep Ketuhanan kepada menteri berkenaan ini.
Apa kaitannya kenaikan harga barang dengan percaya atau tidak percaya kepada Tuhan?
Apakah peniaga tidak boleh menaikkan harga barang jika bekalan yang diperolehi sudah meningkat harganya semata-mata kerana ingin mempertahankan konsep percaya kepada Tuhan?
Kalau rugi dalam perniagaan yang disebabkan “kebodohan” sendiri iaitu tidak mahu menaikkan harga walaupun bekalan yang diterima sudah pun naik, apakah Tuhan akan menampung kerugian itu?
Jika begitu, apakah peniaga di kota Mekah dan Madinah tidak pernah sama sekali menaikkan harga barangan mereka?
Kalau mereka menaikkan harga yang disebabkan bekalan juga sudah meningkat, adakah mereka itu dianggap tidak percaya kepada Tuhan?
Bagaimana pula dengan tindakan kerajaan menaikkan cukai, memperkenalkan GST dan memotong subsidi subsidi yang secara langsung menyebabkan harga barang meningkat naik?
Apakah ini bermakna kerajaan dan menteri-menterinya terdiri daripada golongan yang tidak percaya kepada Tuhan?
Susah betul jika ada menteri “sakit” seperti ini. Lebih parah, yang dulu “sakit”, yang mengganti juga “sakit”.
Apakah kerajaan dan yang melantik menteri-menteri juga sebenarnya “sakit” sama? (SH 10/03/2016).

0

0

votes
Article Rating
Kongsikan artikel ini


PEMECATAN MAHATHIR RUGIKAN NAJIB

Tun Mahathir Mohamad akhirnya ditamatkan perkhidmatannya sebagai penasihat Petronas berikutan perbezaan pendapatnya yang berterusan dengan Perdana Menteri, Najib Razak.
Dalam tindakan yang diputuskan sebulat suara oleh kabinet, bekas Perdana Menteri itu dianggap tidak layak lagi memegang jawatan tersebut kerana sikapnya yang dilihat tidak mendukung kerajaan sedia ada.
Asas utama penamatan khidmat Tun Mahathir ialah kerana Deklarasi Rakyat yang dilancarkannya minggu lalu bersama tokoh-tokoh ternama negara, termasuk daripada parti-parti pembangkang yang disifatkan kabinet sebagai suatu percubaan untuk menjatuhkan kerajaan.
Walaupun tindakan terhadap Tun Mahathir ini dipercayai disebabkan desakan banyak pihak dalam UMNO sendiri mengenai perkara itu, tetapi ini bukanlah tindakbalas pertama Najib terhadap bekas Perdana Menteri itu.
Sebelum ini, Tun Mahathir juga sudah beberapa kali disiasat oleh pihak polis di bawah Akta Hasutan berikutan kenyataan-kenyataan kerasnya untuk menyingkirkan Najib daripada kerusi Perdana Menteri.
Sama ada Tun Mahathir akan dihadapkan ke mahkamah atau sebaliknya, ia akan banyak dipengaruhi oleh apa yang dilakukannya selepas ini.
Jika Deklarasi Rakyat telah menyebabkan Tun Mahathir dibuang sebagai penasihat Petronas, tidak mustahil deklarasi itu juga akan menyebabkan “kandang tertuduh”  di mahkamah pula bakal menantinya selepas ini.
Bagi Tun Mahathir, penamatan khidmatnya di Petronas ini mungkin bukan sesuatu yang mengejutkan kerana beliau sendiri pernah menawarkan diri untuk berundur daripadanya pada Disember 2013 yang lalu.
Bagaimanapun, hasrat Tun Mahathr itu ditolak oleh Najib yang merasakan masih ada keperluan bagi bekas Perdana Menteri itu untuk terus kekal memberi sumbangan kepada pembangunan dan kejayaan di syarikat minyak utama negara itu.
Maka, penamatan ini dipercayai tidak akan memberi apa-apa kesan kesan psikologi dan emosi kepada Tun Mahathir.
Tetapi di mata rakyat,  keputusan kabinet itu rata-ratanya tidak boleh diterima oleh mereka, terutama kerana menyanjung kebijaksanaan Tun Mahathir menjulang nama negara melalui Petronas dengan antaranya membina Menara Berkembar KLCC, Litar Lumba Sepang dan Putrajaya.
Dengan penamatan khidmat Tun Mahathir, rakyat lebih melihat ianya sebagai tindakan politik keterlaluan daripada Najib dalam mendepani serangan dan kritikan bekas Perdana Menteri itu.
Soalnya, apakah keputusan kabinet itu akan menyebabkan Tun Mahathir mengendur dan mengalah atau asakan-asakannya menjadi lebih keras lagi?
Tiadakah pilihan lain yang boleh diambil selain daripada menamatkan perkhidmatan di Petronas  yang sebenarnya tidak memberi apa-apa manfaat pun dari segi pengaruh dan kewangan dalam konteks perbalahan Tun Mahathir itu dengan Najib?
Tetapi berdasarkan hakikat bahawa Tun Mahathir akan terus melakukan serangan-serangannya dan mengkritik Najib, perkembangan ini akan melimpahkan lagi simpati rakyat terhadapnya.
Dalam masa yang sama, Najib pula akan terus tersepit dalam usaha meraih sokongan dan dokongan rakyat kerana selain dianggap terlalu keras, jasa dan sumbangannya kepada negara tentu saja umpama langit dengan bumi berbanding Tun Mahathir.
Maka, keputusan kabinet ini, selain jauh daripada memberi keselesaan, ia akan menambahkankan lagi kesusahan kepada Najib dalam hari-hari yang bakal dilaluinya. (SH 12/03/2016).

0

0

votes
Article Rating
Kongsikan artikel ini


TAMRIN TUMPANG TANYA, ADAKAH KU NAN KAUM KERABAT SULTAN MELAKA?

Di sebalik Khairuddin Abu Hassan yang kerap mempertikaikan awalan nama  “Tengku” yang digunakan oleh Tengku Adnan Tengku Mansor, bekas Ahli Parlimen Batu Berendam, Melaka, Tamrin Tun Ghafar pula melahirkan rasa hairannya dengan gelaran yang dipakai pemimpin UMNO itu.
“Saya berasal dari Melaka, setahu saya tidak ada orang Melaka yang bergelar “Raja”  atau “Tengku”  kerana Kesultanan Melaka sudah berakhir sejak kira-kira 500 tahun dulu lagi,” katanya.
Lantaran itu, katanya, beliau benar-benar hairan bagaimana Tengku Adnan yang keluarganya dikatakan berasal dari Tengkera, Melaka ada gelaran “Tengku” tersebut.
“Adakah beliau sebenarnya merupakan keturunan atau ada hubungan darah dengan Sultan Melaka yang sekarang heboh diperkatakan mahu menuntut takhta di negeri itu?” soal Tamrin lagi.
Semalam Khairuddin membidas Tengku Adnan dengan mengatakan Setiausaha Agung UMNO itu tidak layak mempertikaikan kehadiran pemimpin-pemimpin UMNO yang menandatangani Deklarasi Rakyat berikutan gelaran “Tengku” yang digunakannya sendiri adalah palsu.
“Dengan rakyat pun dia menipu dengan menggunakan gelaran palsu, siapa dia untuk mengatakan tokoh-tokoh UMNO yang menandatangani deklarasi itu sebagai kebudak-budakan,” kata bekas Naib Ketua UMNO Batu Kawan itu.
Menurut Tamrin, sebagai pemimpin kanan UMNO dan kerajaan, rakyat berhak mengetahui asal usul dan salasilah sebenar Tengku Adnan kerana ia mencerminkan intergriti dirinya di mata khalayak umum.
Katanya, beliau juga ada mendengar cakap-cakap bahawa Tengku Adnan menambah  gelaran “Tengku” pada awalan namanya dan nama bapanya hanya selepas berkahwin dengan kerabat Diraja Pahang.
“Saya tidak mengetahui dengan pasti perkara itu, tetapi jika ianya benar, adakah nama datuk dan moyangnya juga ditambah dengan gelaran “Tengku” sama?” tanya Tamrin lagi.
Apa pun, menurut Tamrin, untuk mengelakkan perkara itu terus menjadi bualan rakyat, ada baiknya Tengku Adnan sendiri tampil menjelaskannya kepada umum.
Bagi Tamrin, jika asal usul dan keturunan sendiri pun sentiasa diragui, bagaimana Tengku Adnan sebagai pemimpin dapat meyakinkan orangramai tentang setiap butir kata-kata dan tindakannya? (SH 11/03/2016).

0

0

votes
Article Rating
Kongsikan artikel ini


MENGATA DULANG, PAKU SERPIH…

Bukan saja menandatangani deklarasi bersama pemimpin-pemimpin pembangkang dijaja ke seluruh negara kerana dianggap sebagai suatu kesalahan, malah berjalan beriringin atau duduk semeja dengan mereka pun cuba dijadikan seolah-olah dosa yang tidak boleh diampunkan.
Apa salahnya Tun Mahathir, Muhyiddin Yassin dan yang lain-lain berjalan beriringin atau duduk semeja dengan Lim Kit Siang atau rakan-rakannya, lebih-lebih lagi jika matlamatnya untuk menyelamatkan negara?
Bukankah pemimpin-pemimpin pembangkang juga rakyat negara kita sah hak-haknya?
Lagi pun,  bukankah mereka berbaik untuk “menangkap perompak dan penyamun” yang membahayakan kita semua dan bukannya untuk saling bekerjasama menjadi perompak dan penyamun harta-harta negara?
Kalau ada, apa pula kerosakan yang sudah pemimpin-pemimpin pembangkang timbulkan dan harta negara yang mana mereka sudah jual atau gadaikan?
Kenapa hanya bila Tun Mahathir atau Muhyiddin Yassin saja dilihat salah bila berbaik dengan pemimpin pembangkang, sedangkan ada orang lain siap berpeluk,berselfie dan bermesra-mesraan lagi?
Siapa yang fobia dan berpura-pura dengan nama Lim Kit Siang sebenarnya?
Selain itu, bak kata Sanusi Junid, bukan Lim Kit Siang dan rakan-rakannya yang patut ditakuti kerana Jho Low serta rangkaiannya jauh lagi lebih merbahayanya.
Ehhh…kawan rapat siapa Jho Low tu? (SH 12/03/2016).

0

0

votes
Article Rating
Kongsikan artikel ini


PAK LAH, KU LI, HADI AWANG – SIAPA BAKAL PENASIHAT PETRONAS?

Berdasarkan perbualan serta tinjauan dengan beberapa pihak, sekurang-kurangnya tiga nama menduduki kebarangkalian paling tinggi untuk mengisi jawatan penasihat Petronas menggantikan Tun Mahathir Mohamad yang ditamatkan perkhidmatannya semalam.
Mereka ialah Tun Abdullah Ahmad Badawi, Tengku Razaleigh Hamzah dan Hadi Awang.
Tun Abdullah atau Pak Lah mungkin menjadi pilihan jika tradisi pemegang jawatan itu daripada kalangan bekas Perdana Menteri ingin dikekalkan oleh Najib.
Sebelum Tun Mahathir, seorang lagi bekas Perdana Menteri, Tun Hussein juga pernah duduk di kerusi tersebut.
Selain itu, dengan perlantikan Pak Lah juga dipercayai dapat mengukuhkan lagi hubungan Najib dengan Khairy Jamaluddin dan Pemuda UMNO yang dilihat agak “suam-suam kuku”  sejak timbulnya isu 1MDB dan derma RM2,600 juta.
Tengku Razaleigh atau Ku Li, jika dilantik, tidak lain bertujuan mengukuhkan lagi kedudukan Najib dan mengecilkan lagi kumpulan Tun Mahathir yang menentangnya.
Ku Li sebelum ini pernah duduk semeja dengan Tun Mahathir dan Muhyiddin Yassin ketika membantah Sosma, tetapi pendirian Ahli Parlimen Gua Musang itu bagaimanapun tidak sehaluan dengan bekas Perdana Menteri itu berkaitan Deklarasi Rakyat.
Ku Li bukanlah asing dengan Petronas, selain menubuhkan syarikat minyak negara itu, beliau juga merupakan Pengerusi Petroleum yang pertama sebaik ia ditubuhkan.
Dalam perkembangan politik mutakhir ini, Ku Li juga dikatakan beberapa kali dipanggil bertemu Najib, tetapi tujuan dan topik perbincangannya tidak dapat dipastikan.
Hadi Awang pula, walaupun ternampak agak mustahil untuk dilantik menjadi penasihat Petronas berikutan pengetahuannya yang mungkin terbatas dalam hal-hal berkaitan petroleum, pengurusan dan perniagaan antarabangsa, tetapi tidak mengejutkan jika Najib berbuat demikian dengan tujuan menambat hati Pas untuk menyokongnya secara rasmi.
Sebelum ini, bekas Timbalan Presiden Pas, Nasharuddin Mat Isa sudah diberikan jawatan CEO Yayasan Kesederhanaan Global yang diwujudkan oleh Najib.
Apakah Hadi Awang, bakal menjadi orang kedua dalam Pas, selepas Nasharuddin, yang akan terpaut hati “makan gaji” dengan kerajaan Pusat yang dipimpin oleh Najib?
Berdasarkan tiga nama tersebut, siapakah pilihan Najib agaknya? Pak Lah, Ku Li atau Hadi Awang?
Buat sementara, di samping berserah kepada ketentuan Tuhan, yang paling berhajat juga bolehlah mulai melobi, berangan-angan dan berdoa agar jawatan itu jatuh ke ribaan. (SH 12/03/2016).

0

0

votes
Article Rating
Kongsikan artikel ini


KU NAN SEORANG PEJUANG…KAHKAHKAH

Setiausaha Agung UMNO, Tengku Adnan Tengku Mansor hari ini menjelaskan, beliau adalah keturunan Tengku dari Acheh yang didakwanya merupakan pejuang agama dan bangsa.
“Lihat sejarah Acheh di mana Tengku Nyah Abu pergi dan inilah cucu dia, pejuang Islam dan pejuang yang mempertahankan tanahair.
“Datuk dan nenek saya tidak pernah tunduk kepada Belanda. Sebab itulah saya kuat, darah itulah yang mengalir,” kata Menteri Wilayah Persekutuan itu lagi.
Dengan menggambarkan demikian, tidak lain Ku Nan bermaksud untuk memberitahu bahawa beliau juga seorang pejuang sebenarnya, sama seperti nenek moyangnya dahulu.
Tetapi berdasarkan rekod Ku Nan selama ini, beliau hanya dikenali sebagai pembodek kepada pemimpin yang berkuasa semata-mata.
Datuk dan neneknya tidak pernah tunduk kepada Belanda, tetapi beliau sepanjang masa hanya membiarkan dirinya tunduk kepada pemimpin yang ada kuasa sahaja.
Mereka yang berada dalam UMNO tentunya lebih mengetahui perkara ini.
Zaman Tun Mahathir, beliau bodek Tun Mahathir. Zaman Anwar Ibrahim, beliau bodek Anwar Ibrahim. Zaman Tun Abdulah Ahmad Badawi, beliau bodek Tun Abdullah Badawi dan zaman Najib, lagi kuat bodek Najib.
Jika selepas ini, Zahid Hamidi naik, Zahid Hamidi pula dibodeknya.
Maka, di mana yang dikatakan beliau  itu seorang pejuang?
Sebelumnya, Ku Nan lebih dikenali sebagai ahli perniagaan bersama seorang taikun Cina yang terkenal sebelum dilantik menjadi Setiausaha Kerja UMNO, Setiausaha Agung UMNO dan kemudian sebagai menteri.
Dan bila masa beliau pernah dikenali sebagai pejuang yang berani dan lantang dalam memperjuangkan kepentingan agama dan bangsa?
Pembodek yang berani mungkin ya, tetapi adakah membodek itu suatu perjuangan?
Apakah juga membodek pemimpin yang ada kuasa suatu perbuatan yang mendatangkan apa-apa manfaat untuk agama dan bangsa atau hanya untuk dirinya saja? (SH 13/03/2016).

0

0

votes
Article Rating
Kongsikan artikel ini


LAST WARNING UNTUK ADENAN SATEM, JANGAN GURAU MACAM INI LAGI!!

Ini benar-benar tidak patut, tidak wajar dan tidak seharusnya berlaku. Malah sama sekali “tidak beretika”  bila Ketua Menteri Sarawak, Adenan Satem membuat gurauan meminta Najib Razak mencari seorang isteri baru daripada satu etnik di negeri itu.
Walaupun hanya bergurau, ia jelas umpama penghinaan kepada Rosmah Mansor yang selama ini merupakan pendamping setia kepada Najib.
Apa ada kurangnya dengan Rosmah?
Apakah Rosmah tidak menjaga Najib dengan baik selama ini? Bukankah Rosmah sudah menjadi kebanggaan semua rakyat Malaysia – dulu, kini dan selamanya?
Apakah Adenan Satem tidak mengetahui bahawa Kelab Sahabat Najib sudah memberi penghargaan kepada Rosmah baru-baru ini kerana menjaga Perdana Menteri dengan baik serta menjadikannya seorang pemimpin yang hebat?
Tidakkah penghargaan itu menunjukkan jika tanpa Rosmah, tidak mungkin Najib menjadi hebat sebagaimana yang rakyat Malaysia sama-sama lihat sekarang?
Ada faham ke Adenan?
Wahai Adenan, cakap terus-terang, mau jadi Ketua Menteri lagi atau tidak?
Ini last warning…pergi cepat-cepat minta maaf dengan Rosmah dan jangan gurau-gurau macam itu lagi!!
Kami rakyat Malaysia yang sayang Rosmah benar-benar marah dengan gurauan tersebut. Kami sayang Rosmah, kami love Rosmah tau!!
P/s…agak-agak berapa guni dedak boleh dapat kalau bodek macam di atas ini….hehehe (SH
13/032016
).

0

0

votes
Article Rating
Kongsikan artikel ini


APAKAH SALLEH MEWAKILI KETAKUTAN NAJIB?

Apa yang dicadangkan oleh Tun Mahathir Mohamad ini sebenarnya adalah peluang terbaik bagi Najib Razak untuk mendiamkan terus sebarang kritikan terhadapnya.
Yang diperlukan hanyalah sedikit keberanian untuk menyahut cabaran atau cadangan mengadakan referendum itu.
Dengan MT UMNO, Ketua Bahagian, Timbalan Ketua Bahagian dan Naib Ketua Bahagian UMNO didakwa berdiri teguh di belakang Najib serta segala macam jentera kerajaan juga dalam genggamannya, apa yang perlu ditakutkan lagi?
Buatlah referendum dan inilah peluang untuk menjadi Perdana Menteri sampai kiamat.
Tetapi kenapa cepat melalut sehingga mengaitkan referendum ke atas Najib juga boleh menyebabkan beberapa negeri seperti Sabah dan Sarawak membuat cadangan untuk keluar daripada Malaysia?
Tidakkah ia sesuatu yang jauh melencong dan tidak ada kaitan sama sekali?
Adakah jawapan pantas Salleh Said Keruak ini mewakili ketakutan Najib serta suatu kesedaran bahawa rakyat sememangnya tidak lagi menyokongnya?
Jika begitu, apa sebenarnya harapan UMNO dan BN dalam pilihanraya akan datang jika mahu juga mengekalkan Najib sebagai Perdana Menteri? (SH 14/03/2016).

0

0

votes
Article Rating
Kongsikan artikel ini


DARIPADA BALING GELAS TAK PECAH, SEMUA KINI TERLIHAT KELAM-KABUTNYA

Betapa UMNO dan pimpinannya sedang kelam kabut dek tamparan Deklarasi Rakyat kini sedang menjadi tontotan di mana-mana dan ia bukan lagi sesuatu yang boleh disembunyikan.
Daripada pelbagai cubaan mahu mengalihkan perhatian dengan menakut-nakutkannya seolah-olah agenda DAP dan Lim Kit Siang sedang menuju kemenangan dan deklarasi itu bagi memenuhi kehendak peribadi Tun Mahathir Mohamad semata-mata,  dalam masa yang sama Ketua, Timbalan dan Naib Ketua UMNO Bahagian terpaksa tampil sekali lagi menyatakan sokongan terbuka kepada Najib Razak.
Beberapa bulan dulu mereka sudah bersolidariti menyatakan ikrar sokongan kepada Najib, kini sekali lagi ditampilkan ulang tayang wayang yang sama semata-mata untuk mendamaikan jiwa Perdana Menteri yang gundah gulana.
Tidakkah ini sesuatu yang kelakar? Berapa kali mahu berikrar dan bersolidariti dalam setahun?
Jika sebelumnya apabila Tun Mahathir keluar UMNO, beliau dikatakan hanya mengulangi taktik lama sambil memperlekehkannya sebagai negawaran tua yang sudah berusia 91 tahun dan dikatakan “baling gelas pun tak pecah”, ternampaknya sekarang “pukulan pertama” bekas Perdana Menteri itu tetap kuat bisanya.
Itu baru langkah pertama yang diambilnya, belum lagi beberapa kejutan lain yang dipercayai akan terus dilakukan  oleh Tun Mahathir dalam usahanya memastikan Najib dapat diturunkan daripada tampuk kuasa Perdana Menteri.
Sesungguhnya, kejayaan menghasilkan Deklarasi Rakyat yang diinisiatifkan oleh Tun Mahathir adalah suatu sejarah bagi negara. Ia buat pertama kali telah berjaya menghimpunkan tokoh-tokoh ternama daripada UMNO dan pembangkang untuk bersetuju dalam satu perkara demi kepentingan negara.
Jika diikut logik, adalah lebih baik parti-parti pembangkang tidak menyertai deklarasi itu kerana dengan imej Najib yang semakin buruk dan ditambah dengan  pelbagai isu yang sedang membelitnya, membiarkan saja Tun Mahathir melakukan asakan secara berasingan adalah suatu kelebihan kepada mereka untuk memenangi pilihanraya akan datang.
Tetapi, kenapakah pemimpin-pemimpin pembangkang setuju untuk bekerjasama?
Tidakkah apabila Najib berjaya disingkirkan, UMNO lebih berpeluang membaiki imejnya dan seterusnya harapan untuk memenangi pilihanraya juga kembali cerah?
Setelah Najib berjaya disingkirkan dan UMNO dipulihkan, di mana parti-parti pembangkang ketika itu nanti?
Dalam hal ini, terbukti bahawa parti-parti pembangkang tidak mementingkan diri sendiri. Sudah tentu kerjasama itu didorong oleh keinginan  untuk sama-sama memainkan peranan dalam menyelamatkan negara ini.
Dua tahun sebelum pilihanraya, jika Najib terus dibiarkan mentadbir negara, kita pun tidak tahu berapa banyak lagi kerosakan yang diakibatkan olehnya.
Kita juga tidak tahu berapa banyak lagi hutang negara dan cengkaman atas nama undang-undang dan akta yang akan digubal untuk menyelamatkan kuasanya.
Lebih dibimbangi, jika semua kerosakan itu, kalau pun pembangkang berjaya memenangi pilihanraya, ia sudah terlalu sukar untuk dipulihkan semula.
Di sinilah letaknya  jiwa besar parti-parti pembangkang yang sedia menyambut huluran tangan Tun Mahathir bagi sama-sama menandatangani dan menggerakkan Deklarasi Rakyat itu.
Yang penting, setelah Najib berjaya diturunkan, sama ada selepasnya BN terus berkuasa atau kerajaan peralihan yang mengambilalihnya, pemulihan dan reformasi institusi haruslah dilakukan bagi mengembalikan keyakinan rakyat semua.
Di pihak Tun Mahathir, kerjasama ini juga bukanlah kerja gila sebagaimana yang didakwa oleh seorang Tengku campuran Acheh dan Melaka, tetapi suatu gerak kerja luar biasa yang melampaui pemikiran parti dan anutan hari-hari kebanyakan rakyat negara ini.
Segala-galanya kerana keinginan yang sama untuk menyelamatkan negara dan tidak mahu melihat Malaysia menjadi lebih buruk keadaannya.
Jika Tun Mahathir seorang atau bersama pemimpin-pemimpin pembangkang masih tidak cukup kuat melakukannya, kita sebagai rakyat yang tentunya sama-sama sayangkan negara inilah yang boleh memastikan “gelas benar-benar dapat dipecahkan”  akhirnya. (SH 14/03/2016).

0

0

votes
Article Rating
Kongsikan artikel ini


BLOK KETIGA PAS PENYAMBUNG HAYAT NAJIB?

Esok 16 Mac, Pas dijangka mengumumkan penubuhan blok baharu pembangkang bersama  satu parti pelbagai kaum dan juga sebuah NGO yang kedua-duanya belum lagi dikenalpasti.
Menurut Setiausaha Agung Pas, Takiyuddin Hassan, blok itu akan menjadi kuasa ketiga yang diharapkan setanding dengan Pakatan Harapan untuk menghadapi pilihanraya umum akan datang.
Ia adalah gabungan pembangkang. Kami adalah kuasa ketiga, ujar beliau minggu lalu.
Walaupun belum dikenalpasti siapa yang akan terlibat, sumber-sumber memberitahu, kemungkinan parti yang akan bekerjasama dengan Pas itu ialah Ikatan, sebuah parti yang dipimpin oleh bekas menteri, Abdul Kadir Sheikh Fadzir.
Namun, apakah makna kuasa ketiga yang mahu dikejar Pas itu?
Dengan hanya dianggotai satu parti lain dan sebuah NGO, apa pula kekuatannya?
Dalam mana-mana politik dunia, yang terbaik selalu kita dengar ialah sistem dua parti yang boleh bertukar ganti iaitu satu pihak menjadi pemerintah dan satu pihak lagi menjadi pembangkang.
Lebih baik lagi jika pemerintah dan pembangkang itu sama-sama kuat, fleksibel dan seimbang yang akhirnya menjadikan kedua-dua parti berebut-rebut menawarkan perkhidmatan dan program yang terbaik untuk rakyat.
Mana-mana parti yang diberi peluang untuk berkuasa, mereka sentiasa bersedia untuk dipintas oleh pesaingnya dalam satu persaingan yang akhirnya akan menguntungkan rakyat.
Dengan ini,  parti yang berkuasa akan cuba sedaya upaya mempertahankan kuasanya melalui khidmat dan program yang dapat memberi kepuasan maksimum kepada rakyat.
Yang gagal akan memperbaiki kelemahan dan kesalahan mereka agar di lain-lain masa dapat diterima semula. Yang pernah berkuasa tetapi kemudian ditewaskan pula akan dapat belajar erti kelemahan dan cuba memperbaikinya.
Dalam sesebuah negara, tidak ada peranan ketiga yang boleh ditawarkan oleh mana-mana parti. Yang ada sama ada menjadi pemerintah atau pembangkang saja.
Blok ketiga selalunya menjadi picisan, kacau daun atau untuk mengambil kesempatan semata-mata. Blok ketiga bukan sebuah perjuangan sebenarnya.
Oleh itu, hasrat Pas menubuhkan blok ketiga ini agak menghairankan dan menimbulkan lebih kekeliruan.
Jika Pas berhasrat mahukan perubahan dalam sistem dan institusi pentadbiran negara yang dilihat tidak betul dalam kerajaan sekarang, pilihan mereka seharusnya ialah bersama-sama dengan blok pembangkang sedia ada.
Dengan itu, jika menang dan berjaya mengambil alih kuasa, Pas dapat sama-sama menyumbang apa yang diperjuangkan itu.
Kiranya bersetuju dan ingin “cium mulut”  dengan kerajaan sedia ada, Pas tidak harus malu-malu untuk mengaku dan berterus-terang untuk menyertai parti pemerintah.
Oleh kerana BN dan PH boleh dikata hampir seimbang kekuatannya, kewujudan blok ketiga Pas ini tidak ternampak ada kebaikannya dari segi mewujudkan perubahan, melainkan memberi kelebihan untuk kekalnya kerajaan sedia ada untuk terus berkuasa atau melompat kepada sesiapa yang menang selepas pilihanraya.
Walaupun Pas turut mengatakan mereka adalah juga pembangkang yang bukan saja ingin menumbangkan Najib, malah mahu merubah sistem dalam negara, tetapi perbuatan menubuhkan blok baharu ini seratus peratus bertentangan dengan matlamat tersebut.
Dengan pembangkang lagi berpecah, maka pemerintahlah yang dapat untungnya.
Mungkinkah ini yang menyebabkan Timbalan Perdana Menteri, Ahmad Zahid Hamidi pantas menyambut baik penubuhan blok ketiga itu sebagai suatu kematangan dan mewarnai lagi dunia politik negara? (SH 15/03/2016).

0

0

votes
Article Rating
Kongsikan artikel ini


HAHAHAHA….AKHIRNYA….

Ketua Menteri Sarawak, Adenan Satem akhirnya meminta maaf berhubung gurauannya yang mencadangkan agar Najib Razak mendapatkan isteri baru daripada kalangan etnik Iban.
Kata beliau, kenyataannya itu hanyalah untuk bergurau dan tidak berniat jahat.
Tetapi jika ada mana-mana pihak yang terasa hati, saya memohon maaf. Saya harap perkara ini berakhir di sini, kata Adenan lagi.
Hahaha….lain kali jangan gurau sebarang gurau. (SH 15/03/2016).

0

0

votes
Article Rating
Kongsikan artikel ini


BARU BERSAMA IKATAN, DAH KATA HUDUD TAK SESUAI….

Dulu…Pas mengatakan hudud adalah nyawa parti itu dan ia akan tetap dilaksanakan biar pun mendapat tentangan daripada DAP.
Malah hudud juga menjadi antara punca Pas berbalah dengan DAP dan banyak pihak lain sehingga akhirnya keluar daripada pakatan itu. Tapi itu dulu…
Kini…baru bersama Ikatan yang tak ketahuan  siapa barisan kepimpinan dan berapa ramai ahli berdaftarnya, Pas  sudah pun bersetuju bahawa hudud tidak sesuai dilaksanakan di Malaysia.
Menerusi Presiden Ikatan Abdul Kadir Sheikh Fadzir, Hadi Awang dikatakan memberitahu, “hudud kita fikir kemudian dan apa yang dibentangkan di Parlimen bukannya hudud, tetapi untuk meningkatkan lagi kuasa mahkamah syariah.”
Ehhh, boleh pulak fikir kemudian? Itu baru bergabung dengan Ikatan…belum lagi bersama dengan UMNO?
Alahai….kesian pakcik, lebai dan orang tua kampung yang terus memberi sokongan, sanggup hadir ceramah dan mencampak seringgit dua ke dalam tin milo semata-mata kerana percaya hudud dan hukum Islam akan dilaksanakan oleh Pas.( SH 16/03/2016).

0

0

votes
Article Rating
Kongsikan artikel ini


ELEHHH…SEBELUM ADA KES MAHKAMAH PUN TAK PERNAH JAWAB JUGAK!!

Sekonyong-konyongnya berkatalah Menteri di Jabatan Perdana Menteri, Azalina Othman Said bahawa kononnya isu derma RM2,600 juta yang melibatkan Najib Razak tidak boleh lagi dibahaskan di Parlimen disebabkan tindakan Majlis Peguam memfailkan semakan kehakiman terhadap keputusan Peguam Negara yang membersihkan Perdana Menteri daripada sebarang pendakwaan di mahkamah.
Katanya, mengikut peraturan 23(1), sebarang isu yang sedang berjalan di mahkamah tidak boleh dibahaskan di Parlimen.
Kerajaan, kata Azalina yang merupakan menteri bertanggungjawab terhadap Parlimen, sentiasa komited untuk memberikan jawapan mengenai sebarang isu yang melibatkan akauntabiliti, termasuk isu derma RM2,600 juta dan dana yang melibatkan SRC International.
Tetapi kerajaan tidak boleh lagi menjawab sebarang soalan berkaitan isu tersebut kerana tertakluk dengan Peraturan Mesyuarat 23(1) yang melarangnya berbuat demikian, tambahnya lagi.
Elehh…sebelum ada kes mahkamah ini pun, baik di dalam mahu pun di luar Parlimen, tidak juga isu tersebut berani dijawab dengan jujur dan berterus-terang.
Dalam Parlimen sebelum ini, isu berkaitan wang tersebut sentiasa dielakkan untuk diangkat dan dijawab oleh Najib, bahkan ketika ia dibenarkan pula, Zahid Hamidi yang dimintanya mengganti, itu pun dengan memberi penjelasan yang terlalu singkat tanpa diberi ruang sebarang soalan tambahan.
Jadi, di mana kononnya kerajaan sentiasa komited untuk memberikan jawapan yang melibatkan akauntabiliti?
Poorahhh…pemakan dedak bolehlah kena “jual” dengan “auta”  Kak Aza ini!! (SH 17/03/2016).

0

0

votes
Article Rating
Kongsikan artikel ini


PAS TUNGGANG IKATAN ATAU IKATAN TUNGGANG PAS?

Sebagaimana yang diramalkan dalam blog ini semalam, Pas akhirnya memetrai persefahaman dengan Ikatan, parti yang dipimpin oleh bekas menteri, Abdul Kadir Sheikh Fadzir untuk mewujudkan blok ketiga pembangkang di negara ini.
Bagaimanapun, tidak seperti yang disebut oleh Setiausaha Agung Pas, Takiyuddin Hassan sebelum ini, tidak ada penyertaan mana-mana NGO dalam blog baharu itu.
Ini bermakna, blok baharu yang dikatakan kuasa ketiga ini hanya disertai oleh Pas dan Ikatan saja.
Dengan Pas bergabung bersama Ikatan yang tidak diketahui dengan jelas siapa barisan kepimpinan tertingginya serta berapa ramai ahlinya yang berdaftar,  persoalan kini ialah siapa tunggang siapa?
Pas tunggang Ikatan atau Ikatan akan tunggang Pas?
Adakah Pas akan bertambah kekuatannya dengan adanya Ikatan bersamanya atau Ikatan yang akan dapat menumpang kekuatan Pas?
Dalam konteks semasa, Ikatan boleh dianggap sebuah parti yang kosong berbanding dengan Pas. Selain siapa barisan kepimpinan dan berapa ramai jumlah ahlinya tidak diketahui umum, di kawasan atau negeri mana kekuatannya bertapak juga masih kabur.
Abdul Kadir sebelum ini adalah Timbalan Presiden Amanah yang dipimpin oleh Tengku Razaleigh Hamzah. Beliau akhirnya keluar daripada Amanah dan menubuhkan Ikatan berikutan hasratnya untuk melobi Tengku Razaleigh untuk menukar Amanah menjadi parti politik tidak mendapat sambutan.
Di dalam Ikatan, tidak ada nama lain yang dikenali selain Abdul Kadir seorang. Ikatan adalah Kadir dan Kadir adalah Ikatan.
Di kalangan adik-beradiknya pula, ramai yang berada dalam UMNO dengan dua daripadanya menjadi Ketua UMNO Bahagian iaitu Musa Sheikh Fadzir dan Abdul Aziz Sheikh Fadzir.
Jika benar Kadir seorang yang berpengaruh, kenapa adik-beradiknya tidak bersamanya dalam Ikatan?
Tidak seperti Amanah yang berpecah dengan Pas, tetapi mendapat rakan yang lebih mantap iaitu PKR dan DAP serta kemudian menubuhkan Pakatan Harapan, apa yang berlaku kepada Pas ini agak sedikit memalukan terhadap imejnya sebagai parti yang sudah dikenali ramai.
Apa yang boleh diharapkan oleh Pas daripada Ikatan yang kosong itu?
Dalam masa yang sama, daripada Hadi Awang terus-terusan mengungkapkan madah berhelahnya seperti  “blok baharu ini memilih untuk membangkang secara nasihat serta menolak bangkangan melulu dan ekstrem seperti Pakatan Harapan”  dan  “waktu lawan kita lawan, tetapi waktu lain kita akan dekati kerajaan untuk nasihat supaya baiki kelemahan dan kesilapan,”  adalah lebih baik “menebalkan muka” dengan terus bergabung bersama UMNO dan menyertai BN.
Ke mana pun pusing dan kornernya blok baharu ini, percayalah matlamat akhirnya tetap kepada Najib dan UMNO juga. (SH 16/03/2016).

0

0

votes
Article Rating
Kongsikan artikel ini


KONGRES RAKYAT DI SACC SHAH ALAM, TUNJUKKAN KOMITMEN DENGAN HANYA RM10
SETIAP SEORANG

Tengahari tadi Zaid Ibrahim telah mengadakan sidang akhbar mengumumkan secara terperinci program Kongres Rakyat yang akan diadakan pada 27 Mac depan.
Turut hadir dalam sidang akhbar di kediaman Zaid itu ialah Mahfuz Omar, Teresa Kok, Ambiga Sreenevasan, Tamrin Ghafar, Khairuddin Abu Hassan, Dr Syed Azman Syed Ahmad Nawawi dan Dr Marzuki.
Secara rasmi, Kongres Rakyat yang bertema “Selamatkan Malaysia” adalah program tertutup dan bukannya perhimpunan terbuka sebagaimana andaian sesetengah pihak,  akan diadakan di SACC atau Shah Alam Convention Centre bermula jam 12.30 tengahari hingga 6.30 petang.
Ucaptama akan disampaikan oleh Tun Mahathir Mohamad, manakala antara pembahas ialah Muhyiddin Yassin, Mukhriz Mahathir, semua pemimpin utama parti-parti dalam Pakatan Harapan serta pemimpin masyarakat sivil yang kini sudah berganding bahu untuk menyelamatkan negara ini.
Zaid juga mengumumkan bahawa selepas Kongres Rakyat di Shah Alam itu nanti, pihaknya akan turun ke negeri-negeri dan kawasan Parlimen di seluruh negara untuk menerangkan matlamat program “Selamatkan Malaysia”  sambil berusaha mendapatkan sebanyak mungkin tandatangan terhadap Deklarasi Rakyat yang sudah diumumkan sebelum ini.
“Kesemua program di peringkat negeri telah mendapat persetujuan untuk kehadiran Tun Mahathir dan tarikh-tarikhnya akan diumumkan kemudian oleh pihak sekretariat,” jelas Zaid lagi.
Untuk tujuan melibatkan komitmen rakyat dalam program “Selamatkan Malaysia”  ini, Zaid juga mengumumkan  sebuah tabung telah dibuka untuk setiap warganegara yang prihatin menyumbang sebanyak RM10 bagi tujuan murni itu.
“Selain kita mahu program ini dekat dan melibatkan komitmen rakyat, kita juga tidak ada Jho Low atau Putera Raja Arab yang sedia memberi derma dalam amaun yang besar kepada kita,” kata Zaid berseloroh.
Menurut beliau, derma yang diperolehi nanti akan digunakan untuk program-program yang bakal dijalankan, namun yang penting ialah untuk melihat komitmen rakyat terhadap semangat perubahan dan pembaharuan dalam negara ini.
“Katalah kita dapat mengumpulkan komitmen sejuta orang yang sedia menyumbang RM10 setiap seorang dan dengan jumlah RM10 juta yang dapat dikumpul itu sudah memberi erti yang sangat besar dari segi keinginan rakyat terhadap perubahan dan pembaharuan yang kita sama-sama perjuangkan,” tegasnya dengan penuh semangat.
Selain tabung-tabung akan digerakkan semasa Kongres Rakyat di SACC dan di semua program anjurannya nanti, Zaid juga memberitahu, beliau bersama Syed Azman dan seorang akauntan telah membuka akaun atas nama
GREAT COUNTRY VENTURE
 di
CIMB BANK
dengan nombor akaun
8007-9444-02

untuk kemudahan orangramai menyalurkan derma mereka.
Ahh…bukan banyak mana pun, cuma RM10 saja. (SH 17/03/2016).

0

0

votes
Article Rating
Kongsikan artikel ini


MUBARAK MACAM BUDAK-BUDAK, SIKIT-SIKIT NAK LUCUT JAWATAN…..

Tindakan Majlis Bekas Wakil Rakyat atau Mubarak melucutkan jawatan Tun Mahathir Mohamad sebagai penaung persatuan itu dianggap sebagai kebudak-budakan dan tidak bijak.
Dalam keputusan yang dibuat dalam mesyuaratnya semalam, Mubarak mengatakan tindakan Tun Mahathir keluar UMNO dan menggerakan Deklarasi Rakyat untuk menentang Perdana Menteri, Najib Razak menyebabkan bekas Perdana Menteri itu tergugur daripada jawatannya kerana bertentangan dengan objektif persatuan berkenaan.
Yang Dipertua Mubarak Wilayah Persekutuan, Aziz Yassin berkata, tindakan Mubarak itu seperti “budak-budak yang tidak boleh menerima perbezaan.”
“Mubarak adalah bersifat kebajikan, bukan dalam kancah berebut kuasa dan tak tak perlu sampai nak pecat atau lucut jawatan hanya kerana adanya perbezaan yang berlaku,” katanya.
Lagi pula, dakwa beliau, tiada peruntukan dalam perlembagaan Mubarak bahawa penaungnya mesti ahli UMNO.
Dengan bertindak sedemikian, tambah Aziz, Mubarak lebih terlihat sebagai “badan pengampu” kepada mereka yang berkuasa semata-mata.
Sebaliknya, kata beliau, Mubarak sepatutnya bertindak dan menangani  isu melibatkan Tun Mahathir ini dengan matang, sesuai dengan cerminan kedudukan mereka sebagai bekas pemimpin dan wakil rakyat yang dihormati masyarakat.
Menurut Aziz yang juga Presiden Pemikir, beliau tidak hadir dalam mesyuarat yang membuat keputusan itu dan langsung tidak setuju dengan tindakan Mubarak itu.
Dengan ini, jelasnya, beliau mengambil keputusan meletakkan jawatan secara serta merta sebagai Ahli Majlis Tertinggi Mubarak Kebangsaan. (SH 18/03/2016).

0

0

votes
Article Rating
Kongsikan artikel ini


MAAF TUN, PEMIMPIN UMNO LEBIH SUKA KALAH PILIHANRAYA DARIPADA
MENYINGKIRKAN NAJIB

Sempena persidangan tahunan UMNO cawangan-cawangan yang bermula minggu ini, Tun Mahathir Mohamad telah menulis sebuah warkah yang meminta pemimpin dan ahli akar umbi UMNO agar bertindak menyelamatkan parti itu dengan mengemukakan usul undi tidak percaya terhadap Najib Razak.
Beliau juga meminta supaya pemilihan UMNO dibatalkan penangguhannya, sebaliknya tetap diadakan pada tahun ini juga.
Kedua-dua permintaan itu dikemukakan oleh Tun Mahathir bagi mengelakkan UMNO kalah dan kehilangan kuasanya dalam pilihanraya akan datang ini.
Ini barangkali merupakan peringatan yang sudah banyak kali dilontarkan oleh Tun  iaitu sama ada tolak Najib atau kalah pilihanraya?
Tetapi percayalah Tun, permintaan ini tidak akan dipedulikan oleh majoriti Ketua-Ketua UMNO cawangan kerana mereka sekarang terbukti lebih sayangkan Najib daripada UMNO itu sendiri.
Motto pemimpin UMNO mudah saja – dengan menyayangi dan menyokong Najib, bukan saja  jawatan dan kedudukan dalam genggaman, malah macam-macam dedak dapat terus dikunyah serta ditelan.
Mungkin bagi mereka, biarlah UMNO kalah dan kehilangan kuasanya sekali pun, yang penting asalkan dedak boleh terus diperah daripada Najib sebelum akhirnya semua sama-sama karam dan tenggelam.
Maka, biarkan saja Tun… (SH 18/03/2016).
Berikut disiarkan surat Tun Mahathir kepada ahli-ahli UMNO cawangan tersebut:-
Saudara-saudari sekalian,
Assalamualaikum,

Izinkan saya menerangkan sedikit berkenaan keputusan saya untuk keluar dari UMNO. Berbanding dengan pemimpin-pemimpin “UMNO” yang ada sekarang, saya lebih lama berada dalam UMNO. Walaupun saya disingkir sekali dan tinggal UMNO dua kali, saya tidak pernah menyertai parti lain. Saya tetap setia kepada UMNO. Saya sayang UMNO bukan kerana nama-nya UMNO tetapi kerana perjuangannya untuk bangsa, agama dan negara.
Hari ini “UMNO” tidak lagi berjuang kerana bangsa, agama dan negara. Hari ini perjuangan “UMNO” terhad kepada pengekalan Dato’ Sri Najib sebagai Perdana Menteri. Tidak ada Perdana Menteri terdahulu yang menjadikan UMNO sebagai benteng untuk pertahankan diri, tidak Dato Onn, tidak Tunku Abdul Rahman, tidak Tun Razak, tidak Tun Hussein. Saya juga tidak menggunakan UMNO untuk mempertahankan diri. Bahkan saya, seperti Tunku, rela meletak jawatan.
Oleh kerana perjuangan UMNO sudah bertukar, maka pertubuhan ini bukan lagi UMNO. Ia sudah jadi pertubuhan lain. Pemimpin-pemimpin yang masih ada dalam UMNO kebanyakannya berada kerana kepentingan diri, kerana takut kepada Najib, kerana dapat nikmat dari Najib. Mereka tidak peduli akan skandal kewangan yang melibat Najib, akan wang berbillion yang ada dalam akaun bank Najib. Sesungguhnya Perdana Menteri Malaysia tidak boleh miliki wang berbillion atau terima wang sebegitu banyak.
Dalam perjuangan kita perlu menentukan sasaran utama kita. Sasaran kita ialah Najib kerana dia merosakkan imej negara, menjadikan negara yang terkenal didunia sebagai mempunyai amalan rasuah tertinggi.
Kita lihat di Timur Tengah orang Islam yang anggap orang Yahudi adalah musuh mereka yang sebenar tetapi mereka lebih utamakan permusuhan sesama mereka sehingga mereka berperang sesama sendiri. Akhirnya Israel tepuk tangan melihat orang Islam membuat kerja mereka. Di Malaysia hari ini bukan parti lawan yang menjadi musuh utama tetapi Najib, kerana Najib merosakkan parti sehingga hampir kalah PRU 13. Parti lawan tidak boleh kalahkan kita. Tetapi Najib boleh.
Najib sudah menjadikan UMNO sebagai parti miliknya sendiri. Malangnya kepimpinan Najib melemahkan parti. UMNO tetap kalah PRU 14 jika dipimpin oleh Najib. Adanya parti lawan sejak merdeka tidak pernah menghapuskan sokongan rakyat kepada UMNO sehinggalah Najib memimpin UMNO. Prestasinya lebih buruk dari Abdullah.
Yang menimbul masalah dan kepincangan dalam negara ialah Najib. Hutang negara meningkat sebanyak lebih dari 50 billion Ringgit kerana 1MDB. Sebilangan besar dari wang ini sudah hilang. Untuk menampung wang yang hilang ini, Najib menjual tanah Kerajaan yang dibeli dengan harga RM60/- satu kaki persegi kepada Tabung Haji dengan harga RM3500/-.
Tiba-tiba dilaporkan Najib mempunyai wang sebanyak RM2.6 billion dalam akaun peribadinya di Ambank. Juga wang sebanyak RM42 juta dari SRC ada bersama. Dakwaan kononnya semua wang ini adalah hadiah dari orang Arab tidak masuk akal. Perdana Menteri Malaysia tidak harus terima wang yang sebegitu banyak dari sesiapa pun.
Pemerintahan Najib kejam. Siapa yang menegurnya disingkir dari parti, dibuang jawatan, ditangkap dan dihadapkan ke mahkamah. Undang-undang baru dibuat untuk memberi kuasa kepada Kerajaan Najib memasuk dalam tahanan siapa sahaja tanpa dibicara.
Kerana semua ini saya keluar dari parti pimpinan Najib dan sebagai rakyat negara tercinta ini saya akan sambut desakan ramai rakyat untuk membuat sesuatu bagi mengembali pemerintahan yang adil ke negara ini.
Saya menjemput ahli-ahli UMNO yang sayang kepada perjuangan asal UMNO membantu saya untuk menyelamatkan parti dan negara ini. Kemukakanlah usul undi tidak percaya terhadap Najib sebagai Presiden parti dan Perdana Menteri di mesyuarat-mesyuarat cawangan UMNO. Usulkan juga agar pemilihan parti tidak ditangguhkan, dan dilaksanakan pada tahun ini juga
Kita tidak boleh tunggu PRU 14 kerana UMNO yang dipimpin oleh Najib tetap akan kalah. Sekali UMNO kalah ia tidak dapat dipulih semula.
Terima Kasih
Selamat bersidang

Dr Mahathir Bin Mohamad
18 Mac 2016.

0

0

votes
Article Rating
Kongsikan artikel ini


TANDAS AWAM PUN ADA PERASMIAN, MUNGKIN SEBABNYA KERANA….

Mungkin kerana bimbang kesan penolakan rakyat yang terus membuak terhadap Najib Razak turut memberi kesan kepada pengundi di Sarawak, lantas membuatkan apa saja perkara mahu diambil kesempatan oleh para pemimpinnya untuk mendekatkan diri dengan rakyat.
Suatu sejarah agaknya yang bukan saja di Malaysia, malah barangkali di dunia,  maka tandas awam pun mahu diadakan majlis perasmian juga.
Jika difikirkan, dengan Adenan Satem mengetuai negeri itu, tiada apa yang perlu dibimbangi sangat dari segi untuk mencapai kemenangan di Sarawak.
Kenapa tiba-tiba seperti panik semacam sehingga tandas awam pun mahu dirasmikan?
Mesti ada sebabnya?
Kuang, kuang, kuang….(SH 19/03/2016).

0

0

votes
Article Rating
Kongsikan artikel ini


JUTAAN TERIMA KASIH – 4 TAHUN, 10 JUTA PENGUNJUNG

Hari ini saya ingin memberi sedikit penghargaan dan ucapan terima kasih kepada pembaca dan pengunjung blog ini. Sebabnya tidak lain ialah kerana saya ingin berkongsi rasa berikutan lewat malam tadi, jumlah pengunjungnya  kini sudah melebihi 10 juta sejak dimulakan pada tahun 2012, iaitu kira-kira 4 tahun yang lalu.
Saya boleh dikira agak lewat menulis di blog. Hanya setelah menerbitkan dua buah buku iaitu Najib Perdana Menteri Terakhir dan Kesilapan-Kesilapan Najib pada 2011, barulah saya mewujudkan blog shahbudindotcom ini pada awal tahun 2012 sebagai wadah untuk terus menulis dan melakukan sumbangan kecil kepada negara.
Sejak itu dan sehingga detik ini, selain saya sudah menerbitkan enam buah buku yang lima daripadanya meletakkan Najib sebagai sasaran dan satu lagi berkaitan isu Bank Rakyat, di blog ini pula saya sudah menulis sebanyak 1,396 rencana.
Bermula dengan menulis hanya satu rencana bagi setiap dua hari, kemudian satu rencana setiap hari, kini saya cuba meletakkan antara dua atau tiga penulisan sehari dengan tujuan memberi ulasan terkini mengenai perkembangan semasa dalam negara.
Sama seperti kebanyakan buku saya, tulisan di blog ini juga sebahagian besarnya adalah berkenaan Najib.
Sebagai penulis yang pertama dan terawal mengkritik Najib melalui buku pada 2011 dan kemudian berterusan dalam blog ini, harus diakui bahawa Perdana Menteri keenam negara sekarang sedang menjadi bahan cecehan, bukan saja dalam negara, bahkan juga di seluruh pelusuk dunia.
Ada orang bertanya, apakah kesan penulisan saya kepada Najib dan UMNO?
Sejujurnya, walaupun saya sering menjadikan Najib sebagai sasaran, saya tidak peduli sangat sama ada beliau membaca atau terkesan dengan penulisan dalam blog ini.
Begitu juga, pegawai di PMO dan mereka yang dekat dengan Najib. Yang menjadi keutamaan saya ialah rakyat dan pengundi. Melalui ulasan dan penulisan yang saya muatkan dalam blog ini, saya hanya ingin melihat lebih ramai rakyat bergerak seiring dan selangkah ke arah  perubahan dalam negara ini.
Najib telah membawa kesan yang buruk kepada negara. Perubahan sudah tidak dapat dielakkan lagi kerana budak-budak sekolah rendah pun tidak menyukainya lagi, apatah lagi orang dewasa dan mereka yang boleh menilai buruk baik secara terbuka.
Pilihan kita menjelang pilihanraya akan datang hanya dua – singkirkan Najib dan lakukan perubahan dalam pelbagai institusi dalam negara atau jika Najib ingin terus bertahan, tolak beliau bersekali dengan kapal UMNO dan BN.
Demi mencapai matlamat tersebut, yang saya percaya ia mampu menjelmakan keadaan lebih baik untuk rakyat, negara dan anak-anak cucu kita, saya sebagai insan kerdil dalam negara hanya ingin menjadi sebahagian penyumbang ke arah perubahan tersebut.
Oleh itu, jika pembaca dan pengunjung blog ini yang merupakan rakyat dan pengundi dapat memahami dan terkesan dengan penulisan saya dan kemudian sama-sam bertekad untuk membawa kebaikan kepada negara ini, ia sudah cukup membahagiakan saya.
Terima kasih kepada pembaca dan pengunjung yang terus menyokong blog ini, tidak kira sama ada di Malaysia, di luar negara atau di mana-mana, tanpa anda semua, siapalah saya.
Kalaulah saya kaya dan dalam akaun bank saya ada beribu-ribu juta, pasti saya akan hadiahkan sebiji kek kepada anda semua.  (SH 19/03/2016).

0

0

votes
Article Rating
Kongsikan artikel ini


MANA SATU KITA NAK PERCAYA?

Ini kata-kata yang dilafazkan Najib Razak hari ini – “kalau saya nak rompak, dah lama saya rompak hutan (balak) di sini (Pahang). Saya tak ambil seinci pun, sebatang pokok pun saya tak ambil, saya tak ambil lombong bauksit, saya tak ambil apa-apa.
“Bila saya jadi Perdana Menteri, saya tak ubah pendirian saya, saya tidak ambil harta rakyat, jangan ingat saya penyangak, jangan ingat saya mencuri harta rakyat, saya Perdana Menteri untuk rakyat.”
Ewah..ewah…
Ini pula ucapan Muhyiddin Yassin dua hari lalu – “saya bukan jahat. Saya hanya mahu menyelamatkan UMNO dan satu-satunya cara untuk berbuat demikian ialah dengan menuntut Najib supaya meletakkan jawatan sebagai Perdana Menteri dan kemudian Presiden UMNO.
“Bila kita kata mahu deklarasi, mereka (pembangkang) juga nak buat, takkan itu pun salah saya?”
Haah…takkan tandatangan deklarasi boleh dicop sebagai jahat?
Antara ungkapan Najib dan Muhyiddin itu, siapa agaknya yang mahu kita percayai?
Kita mahu percaya kata-kata Najib, “jangan ingat saya penyangak” atau lafaz kata Muhyiddin, “saya bukan jahat”?
Tapi, sebelum itu jangan lupa…bab duit masuk dalam akaun peribadi yang mulanya mati-mati dinafikan, kenapa jadi betul akhirnya? (SH
19/032016
).

0

0

votes
Article Rating
Kongsikan artikel ini


ITU BARU MELAWAN NAMANYA!!

Esok 21 Mac, Muhyiddin Yassin bersama Mukhriz Mahathir akan berada di Kota Tinggi, Johor untuk program Bicara Rakyat. Maklumat penuh program adalah seperti di bawah ini.
Selain memberi penerangan dan bercakap mengenai isu-isu semasa, perkara yang harus dilakukan oleh Muhyiddin dan Mukhriz, di mana ketika ini mereka masih mewakili UMNO ialah menggerakkan seramai mungkin ahli parti untuk menandatangani Deklarasi Rakyat.
Walaupun pemimpin-pemimpin UMNO cuba melencongkan pemikiran rakyat dengan menggambarkan ia sebagai “Deklarasi Mahathir”, “Deklarasi Lim Kit Siang”, “Deklarasi Mahathir – Kit Siang” atau lain-lainnya, hakikatnya deklarasi itu ialah mesej penolakan yang mewakili hati sanubari rakyat terhadap kepimpinan Najib yang menjadi punca segala kerosakan dalam negara ketika ini.
Hanya dengan Najib dapat disingkirkan dan kemudian institusi awam segera dipulihkan, barulah imej negara dapat dikembalikan seperti sebelumnya. Jika tidak, di pelusuk dunia mana pun, wajah Malaysia akan terus merudum dan merudum.
Sebagaimana di Pagoh beberapa hari lalu di mana lebih 1,000 ahli UMNO bahagian itu menandatangani Deklarasi Rakyat, di Kota Tinggi malam esok dan di mana-mana selepas ini, mengutip seramai mungkin tandatangan mestilah menjadi keutamaan Muhyiddin dan juga Mukhriz.
Seiring dengan pelbagai pihak turut menggerakkan usaha mengumpulkan tandatangan itu, matlamat sejuta tandatangan dalam waktu terdekat ini tidak harus dilengahkan lagi.
Selepas sejuta tandatangan dapat dipamerkan kepada dunia, mungkin matlamat dua juta atau tiga juta pula sebagai sasaran seterusnya.
Jika Muhyiddin dan Mukhriz dapat memainkan peranan dalam menggerakkan, katalah puluhan atau ratusan ribu ahli UMNO sendiri berbuat demikian, itu barulah dikatakan melawan namanya!!
Ketika itu juga kita boleh lihat sama ada UMNO berani memecat atau tidak ahli-ahlinya yang berani menandatangani deklarasi tersebut? (SH 20/03/2016).

0

0

votes
Article Rating
Kongsikan artikel ini


KEBERANIAN, KETERBUKAAN DAN KETELUSAN YANG PATUT DICONTOHI

Isu pembelian banglo sederhana mewah oleh Ketua Menteri Pulau Pinang, Lim Guan Eng menjadi perbualan ramai sejak sehari dua ini.
Namun, sesuatu yang membanggakan ialah beliau kekal dengan keberanian, keterbukaan dan ketelusannya, sesuai dengan keyakinannya bahawa tiada ada yang hendak disembunyikan di sebalik pembelian rumah itu.
Lim Guan Eng bukan saja meminta SPRM menyegerakan siasatan terhadapnya agar beliau boleh memberikan segala maklumat mengenainya, malah tanpa ragu-ragu menjemput sekumpulan wartawan dan jurugambar melawat rumahnya untuk melihat sendiri keadaan rumahnya yang djadikan kontroversi itu.
Sekurang-kurangnya, sementara sedia untuk disiasat, beliau tidaklah seperti Pahlawan Bugis yang seorang itu, yang bukan saja sudah lama tidak mengadakan sidang akhbar secara terbuka, malah nampaknya mula dilindungi daripada terjahan soalan-soalan oleh wartawan antarabangsa.
Lim Guan Eng bukan saja tidak takut dengan wartawan, malah tidak juga berdolak-dalik atau memberi pelbagai alasan remeh berkaitan pembelian rumah tersebut.
Keberanian, keterbukaan dan ketelusan yang wajar dicontohi oleh sesiapa saja yang bergelar pemimpin. (SH 20/03/2016).

0

0

votes
Article Rating
Kongsikan artikel ini


KENAPA NAJIB PAYAH SANGAT NAK LETAK JAWATAN?

Suatu ketika dahulu, pertanyaan yang setiap hari biasa didengar ialah “bila Najib nak letak jawatan?”
Tetapi sekarang ini, yang paling kerap ditanyakan pula ialah “kenapa Najib susah sangat nak letak jawatan?”
Jika di negara-negara lain, pemimpin yang terpalit dengan skandal kewangan seperti Najib ini, lumrahnya mereka akan mengundurkan diri dengan senang hati kerana tidak mahu nama baik sendiri, keluarga parti dan negara terus bertambah buruk kerananya.
Di negara kita pula, jangankan disebabkan ada skandal, malah hanya kerana gagal mendapat kemenangan selesa pun mereka akan mengundurkan diri demi sayangkan parti dan negara.
Tunku Abdul Rahman Putra Alhaj meletak jawatan selepas keputusan buruk pilihanraya yang diikuti dengan tragedi 13 Mei 1969, manakala Tun Abdullah Badawi juga berundur selepas hilang dua pertiga pada pilihanraya 2008.
Tetapi Najib bukan saja tidak mahu berundur meskipun keputusan pilihanraya 2013 pimpinannya berkurangan tujuh kerusi berbanding pilihanraya 2008, lebih buruk lagi meskipun setelah terpalit dengan kemelut 1MDB, derma RM2,600 juta dan dana RM42 juta SRC International, beliau masih juga mahu menggagahkan dirinya bertahan di kerusi kuasa Perdana Menterinya.
Najib bukan saja tidak mahu mengikut contoh teladan yang ditunjukkan oleh Tunku Abdul Rahman dan Tun Abdullah Badawi, malah juga berbeza dengan Tun Mahathir Mohamad.
Meskipun Tun Mahathir juga menghadapi beberapa penentangan ketika eranya, tetapi bukan saja semua persoalan dijawab dengan sebaiknya, malah beliau menutup mulut mereka yang mengkritiknya dengan kejayaan melepasi dua pertiga setiap kali pilihanraya.
Itulah antara sebabnya apabila beliau mengumumkan untuk berundur daripada jawatannya pada 2002, ramai yang menangis dan memujuknya. Dan kemudian apabila peralihan kuasa kepada Tun Abdullah Badawi berlaku pada 2003, kehilangannya begitu dirasai.
Dengan keinginan Najib untuk terus bertahan sedangkan banyak persoalan mengenai dirinya terbiar tidak mampu dijawab, UMNO dan negara pastilah akan menjadi korbannya.
Najib ketika ini bukan saja menjadi tadahan kebencian rakyat dan masyarakat antarabangsa, malah imej negara di bawah kepimpinannya tidak lagi seharum seperti dulu.
Dalam keadaan ini, bukankah berundur lebih baik demi kebaikan UMNO dan juga negara?
Tetapi, kenapa payah sangat Najib mahu berundur? Apa lagi yang mahu dipertahankannya?
Daripada anak Perdana Menteri kini sudah pun merasa menjadi Perdana Menteri, lalu pencapaian apa lagi yang mahu ditunggunya?
Apakah Najib sebenarnya bimbang tindakan undang-undang dan penjara akan menantinya jika mengundurkan diri ketika ini?
Namun tidakkah, kiranya UMNO dan BN kalah pilihanraya nanti, undang-undang tetap juga akan mengejarnya?
Berapa peratus keyakinan Najib terhadap kemampuan untuk terus mengekalkan kuasa sedangkan setiap hari suara penolakan semakin bergema di mana-mana?
Dengan Tun Mahathir bersama beberapa bekas pemimpin UMNO dan kerajaan sudah bersama pembangkang dalam Deklarasi Rakyat untuk menolak Najib, jika ia berterusan sehingga PRU 14, siapakah lagi yang mampu menyelamatkan masa depan parti itu daripada tertanggal kuasanya?
Sebagai rujukan paling mudah, isu Najib ini boleh saja diumpamakan seperti seorang suami yang kantoi berskandal dengan wanita lain. Menyelesaikannya hanya perlu mengaku dan meminta maaf. Jika maafnya dapat diterima, kembali dan kukuhkanlah rumahtangga semula.
Jika maafnya ditolak, undur diri tetapi yang pentingnya, isteri dan anak-anak boleh mencari kebahagiaan sendiri selepas itu.
Namun dengan terus mempertahankankan diri seolah-olah tiada skandal, sedangkan sudah ada anak sebagai bukti dan jiran-jiran juga bercakap mengenainya, hubungan dengan isteri, anak dan keluarga bukan saja terus mencuka, silap-silap “anunya” suami juga boleh dipotong ketika sedang tidur lena. (SH 21/03/2016).

0

0

votes
Article Rating
Kongsikan artikel ini


LUTUT DAN SIKU

Mati-mati ingatkan lutut dan siku hanya untuk menepis dan melawan, rupa-rupanya lutut dan siku juga boleh digunakan untuk keselesaan ketika bersimpuh dan duduk melutut.
Bolehkah kemesraan dan saling ketawa ria itu cuba ditutup dengan kata-kata oleh Ketua Penerangan Pas bahawa “kita akan teguh berprinsip memperjuangkan Islam dan menentang kemungkaran. Kami akan perangi penyakit (ideologi yang salah dan bertentangan dengan Islam), kami tidak memusuhi pesakitnya.
“Sebaliknya kami akan terus berjuang untuk menegur, mengkritik dan mendidik mereka agar kembali ke jalan Allah SWT.”
Ohhhh….kalau hanya penyakit yang dimusuhi dan bukan pesakit yang perlu dijauhi, adakah kata-kata yang sama boleh diaplikasikan bahawa yang salah hanyalah rasuah, bukan orang yang melakukan rasuah?(SH 21/03/2016).

0

0

votes
Article Rating
Kongsikan artikel ini


UNTUNG KALAH DARIPADA MENANG

Barangkali untuk  tujuan agar UMNO cawangan-cawangan di Selangor menolak  Deklarasi Rakyat dan mengabaikan usul undi tidak percaya terhadap Najib Razak yang digesa oleh Tun Mahathir Mohamad, maka buat pertama kalinya dalam sejarah dunia – dulu, kini dan selamanya, diadakan pertandingan untuk menambah ahli dengan ganjarannya wang tunai yang begitu lumayan sekali.
Bagi cawangan yang dapat menambah ahli paling ramai, hadiahnya ialah RM50 ribu, diikuti dengan RM30 ribu dan RM20 ribu bagi tempat kedua dan ketiga.
Pengumuman hadiah lumayan ini diumumkan sendiri oleh Ahmad Zahid Hamidi, Timbalan Perdana Menteri yang sedang menjalankan tugas sebagai Timbalan Presiden UMNO.
Dulu pernahkah kita dengar ada hadiah sebegitu lumayan?
Hebat betul  hubungan UMNO dengan wang sejak Presidennya ada derma beribu-ribu juta….semuanya diajar dengan duit belaka!!
Tetapi, katalah jika pertandingan menambah ahli itu sekadar mendapat sambutan suam-suam kuku saja berikutan imej buruk yang ada pada Najib dan akhirnya UMNO Cawangan yang dapat menambah ahli seramai 50 orang pun diisytiharkan sebagai pemenangnya, bermakna nilai harga untuk mendapatkan seorang ahli ialah RM1000.
Wowww…lebih untung jadi negeri kalah daripada negeri menang!! (SH 22/03/2016).

0

0

votes
Article Rating
Kongsikan artikel ini


BERITA UNTUK KETAWA

Tak perlu komen apa-apa, cukup dengan ketawa saja.
Lagi pula, “boss besar” yang dulunya suka meraikan rakan-rakan Facebook dan Twitternya sudah mula tak berapa gembira dengan berita-berita di alam maya.
Hahahaha….(SH 23/03/2016).

0

0

votes
Article Rating
Kongsikan artikel ini


DAH TENGOK CERMIN??

Alhamdulillah, memang rasuah musuh kita…
Tapi ada makcik Felda becok bertanya, dah berapa kali Najib tengok cermin sebelum keluarkan kenyataan tersebut?
Seterusnya mari kita baca kenyataan Mahfuz Omar ini:-
JANGAN LINDUNGI KM LIM GUAN ENG DAN JANGAN LINDUNGI PM NAJIB.
1. SPRM tidak boleh dilihat melindungi pelaku rasuah. SPRM juga tidak boleh dilihat menjadi menjadi alat kepada mana-mana pihak yang cuba memburukkan seseorang dengan isu rasuah tanpa penjelasan hasil daripada siasatan.
2. Dalam kes yang membabitkan laporan rasuah ke atas Lim Guan Eng ( LGE), Ketua Menteri Pulau Pinang, saya mengalu-alukan dan menggesa SPRM mempercepatkan siasatan ke atas LGE atas isu pembelian rumah di bawah harga pasaran yang berharga RM 2.8 Milion dan perkara perkara yang berkaitan, malah jika didapati hasil siasatan mempunyai bukti yang mencukupi SPRM boleh mencadangkan pertuduhan ke atas LGE untuk diambil tindakan pendakwaan oleh Peguam Negara. Saya juga hendak tahu adakah benar dan bagaimana KM Guan Eng boleh membeli rumah tersebut di bawah harga pasaran? Saya menggesa SPRM menyiasat apakah ada timbal balas daripada jual beli ini?
RM 2.8 MILION vs RM 2.6 BILION.
3. Saya tidak bertolak ansur atas segala salahguna kuasa dan rasuah yang dilakukan oleh mana-mana pihak yang berkuasa. Syabas saya ucapkan kepada pemimpin Umno Bn yang begitu tegas dan keras membangkitkan isu pembelian rumah oleh KM Guan Eng yang berharga RM 2.8 Milion tetapi mempertahan dan melindungi PM Najib dalam kes dana RM 2.6 Bilion dan RM 42 Milion dalam akaun peribadi beliau. Bagi saya, jangan lindungi KM Guan Eng dan jangan lindungi PM Najib jika cukup bukti dakwa mereka dan jika sabit kesalahan hukuman yang setimpal perlu dikenakan.
4. Persolannya ialah kenapa kertas siasatan SPRM yang mengandungi cadangan pendakwaan ke atas PM Najib atas kes SRC RM 42 milion dalam akaun peribadi beliau dibakul sampah oleh Peguam Negara? Kenapa permohonan SPRM untuk mendapat kebenaran Mutual Legal Assistance (MLA) daripada Peguam Negara bagi membolehkan SPRM meneruskan siasatan isu dana RM 2.6 Bilion untuk mendapatkan bukti serta dokumen daripada institusi kewangan yang berpengkalan di luar negara tidak diberikan kebenaran tersebut oleh Peguam Negara?
5. Kenapa Peguam negara takut dan enggan mengeluarkan MLA kepada SPRM? Kenapa dan apa hak Peguam negara mengarahkan SPRM menghentikan siasatan ke atas kes dana RM 2.6 Bilion dan SRC RM 42 Milion dalam akaun peribadi PM Najib? Jangan lindungi PM Najib dan KM Guan Eng hanya kerana mereka mempunyai kedudukan dan kuasa. Jangan dilihat undang-undang di Malaysia hanya orang biasa yang bersalah sedangkan Pemimpin yang berkuasa dilindungi dan terlepas lari.
#SelamatkanMalaysia
#ReformMalaysia
#BebasAnwar.
DATO’ HJ MAHFUZ HJ OMAR
Ahli Parlimen Pokok Sena
22 Mac 2016/13 Jamadilakhir 1437H.
Dan jangan lupa, bagi tahun 2015, indeks persepsi rasuah negara terus merosot disebabkan oleh dua punca utamanya iaitu 1MDB dan wang RM2,600 juta.
Perlu cermin lagi besar agaknya? (SH 22/03/2016).

0

0

votes
Article Rating
Kongsikan artikel ini


JANGAN LUPA, SHABERY CHEEK JUGA ADA SAHAMNYA…

Ketika heboh seluruh negara dengan tangkapan seorang pegawai berjawatan Setiausaha Bahagian di Kementerian Belia dan Sukan atas dakwaan menyelewengkan dana kerajaan berjumlah lebih RM100 juta sambil  menerima habuan peribadi kira-kira RM20 juta, tidak dapat dielakkan timbul sama desakan agar menterinya, Khairy Jamaluddin turut bertanggungjawab dan meletakkan jawatan.
Lebih-lebih lagi dengan pengakuan KJ semalam bahawa pihaknya tidak menyedari perlakuan yang sudah lama dilakukan pegawai terbabit dengan menyalahgunakan prosedur kerajaan yang tidak memerlukan kelulusan pegawai atasan, termasuk Menteri atau Ketua Setiausaha.
Tidak, saya tidak menyedari perkara itu, kata KJ lagi.
Pengakuan jujur KJ itu  lantas membuatkan ramai yang bertanya, apa kerja beliau selama ini, tambahan pula wang lebih RM100 juta yang diselewengkan itu bukanlah suatu jumlah yang kecil?
Dalam masa yang sama, tidak kurang juga yang mempersoalkan apa kerja Ketua Setiausaha, Pengarah dan pegawai-pegawai atasan lain yang lebih tinggi daripada Setiausaha Bahagian itu?
Apakah mereka tidak memantau dan  langsung tidak menyedari wujudnya perlakuan sumbang berkaitan kehilangan wang sebegitu besar sedangkan ia sudah mula berlaku sejak 2010 lagi?
Bagaimana dengan laporan audit setiap tahun yang dilakukan sejak 2010 , apakah tiada sedikit pun dapat dikesan penyelewengan dan penyalahgunaan dalam laporannya?
Bagaimana laporan audit boleh bersih setiap tahun?
Selain itu, mampukah seorang Setiausaha Bahagian secara sendirian saja menyelewengkan sehingga RM100 juta tanpa penglibatan orang lain yang mungkin bersubahat sama dengannya?
Walaupun beban tanggungjawab utama adalah di bahu menteri, tetapi  untuk berlaku adil, terutama kerana penyelewengan itu telah berlaku sejak 2010 lagi, tidak seharusnya KJ saja yang memikulnya kerana beliau menjadi menteri hanya bermula tahun 2013.
Menteri sebelumnya  di Kementerian Belia dan Sukan ialah Shabery Cheek yang dilantik bermula pada 2009 hingga 2013.
Sudah tentu dalam hal ini, Shabery juga mesti tampil dengan penjelasan dan jawapannya kerana wang RM100 juga mula diselewengkan di eranya menjadi menteri.
Beliau tidak harus berdiam diri, lepas tangan dan seolah-olah tidak terkait sama sekali dengan isu yang sedang diperkatakan ramai sekarang.
Jika Shabery turut memberi jawapan tidak menyedarinya, sama seperti KJ, apakah ia kerana Setiausaha Bahagian itu terlalu hebat dalam kerja jahatnya atau semua yang ada dalam kementerian – daripada Menteri, Ketua Setiausaha dan Pengarah-Pengarah sejak 2010 sehingga kini “tak boleh pakai” sama sekali? (SH 22/03/2016).

0

0

votes
Article Rating
Kongsikan artikel ini


INSYAALLAH, BAKAL MENTERI PENUH….

Sejak tengahari tadi, hampir semua perbualan dalam negara banyak tertumpu mengenai tindakan saman yang diambil oleh Tun Mahathir Mohamad bersama Khairuddin Abu Hassan dan Anina Saadudin terhadap Perdana Menteri, Najib Razak atas dakwaan salah laku dalam pentadbiran negara.
Asas salah laku yang dikaitkan terhadap Najib dalam saman itu ialah berkaitan isu 1MDB, derma RM2,600 juta dan dana RM42 juta daripada SRC International yang masuk ke akaun peribadinya.
Sudah ramai juga pemimpin-pemimpin UMNO yang memberi reaksi berhubung tindakan terbaru Tun Mahathir itu. Seperti biasa, Salleh Said Keruak dan Azalina Othman Said adalah yang paling pantas dan cekap memberikan komennya dalam hal-hal seperti ini.
Tetapi, yang paling menarik sekali tentunya ialah komen yang diberikan oleh Nur Jazlan Mohamed, bekas Pengerusi Jawatankuasa Kira-Kira Awam Negara atau PAC yang dilantik menjadi Timbalan Menteri Dalam Negeri pada 28 Julai lalu di sebalik “ribut-ribut” Najib bergelut dengan kemelut 1MDB.
Beliau menyifatkan Tun Mahathir tiada “locus standi”  atau hak untuk mengambil tindakan mahkamah kerana wang RM2,600 juta tersebut bukannya ada kaitan dengan bekas Perdana Menteri itu.
Sekadar mengatakan tiada “locus standi” mungkin dilihat biasa lagi, walaupun ia merupakan hak mahkamah memutuskannya, namun dengan menambah bahawa  “apa yang Tun Mahathir lakukan ini adalah gimik politik, hendak dapatkan publisiti saja”, seperti tersirat ada keluarbiasaannya.
Hmmmm…..(SH 23/03/2016).

0

0

votes
Article Rating
Kongsikan artikel ini


MUNGKINKAH KU LI PULA BAKAL DILANTIK GABENOR PULAU PINANG ATAU
PENGERUSI PNB?

Ahli politik veteran, Tengku Razaleigh Hamzah akhirnya menandatangani deklarasi menyokong kepimpinan Najib Razak sebagai Perdana Menteri.
Beliau dilaporkan menandatangani deklarasi itu dalam satu pertemuan antara pemimpin-pemimpin UMNO Kelantan dengan Najib, hari ini.
Ketua Penerangan UMNO, Annuar Musa turut memuatkan laporan dan gambar-gambar mengenai perkara itu di laman Facebooknya.
Yang menjadi perbualan ramai, ke mana Tengku Razaleigh selepas ini?
Penasihat Petronas?
Pengerusi PNB?
Atau Gabenor Pulau Pinang?
Yang pasti, dengan Najib sendiri dilaporkan menawarkan jawatan Pengerusi PNB atau Gabenor Pulau Pinang kepada Muhyiddin Yassin sebelum ini, kedua-dua penyandang jawatan itu boleh dikira “tidak selamat” lagi kedudukannya di sisi Perdana Menteri. (SH 24/03/2016).

0

0

votes
Article Rating
Kongsikan artikel ini


NAJIB SEHARUSNYA DIBERI SEMANGAT, SAMAN MAHATHIR PELUANG TERBAIK
BERSIHKAN DIRI

Apabila Tun Mahathir Mohamad bersama dua individu yang lain memfailkan saman terhadap Najib Razak atas dakwaan salah laku dalam pentadbiran negara, pemimpin UMNO dan kerajaan seharusnya melihat ini  sebagai medan terbaik bagi Perdana Menteri untuk membersihkan dirinya.
Jika benar Najib suci bersih dan tidak terkait apa-apa dengan sebarang kekotoran, sama ada berhubung 1MDB, wang RM2,600 juta dan dana RM42 juta daripada SRC International, mereka sepatutnya memberi galakan dan semangat lagi kepada Perdana Menteri agar sedia tampil berani di mahkamah.
Saman Tun Mahathir ini mesti dilihat sebagai peluang keemasan bagi Najib mempertahan dan membersihkan dirinya serta mendiamkan terus bekas Perdana Menteri itu.
Tetapi dengan kebanyakannya membangkitkan soal “locus standi”, menganggapnya tindakan terdesak oleh Tun Mahathir dan awal-awal mengatakan saman itu akan gagal, seolah-olah pemimpin UMNO tadi sedang berkongsi ketakutan dengan Najib untuk tampil di mahkamah.
Soal “lucus standi”, terdesak dan  sama ada saman itu akan berjaya atau sebaliknya, biarlah mahkamah yang memutuskannya.
Terus menyerang serta membelasah bekas Perdana Menteri itu yang jelas menggunakan haknya sebagai warganegara yang masih dalam lingkungan undang-undang, hanya akan memberi kelebihan kepada Tun Mahathir di “mahkamah pendapat umum”.
Ini kerana Najib juga harus sedar bahawa pertarungan beliau dengan Tun Mahathir ini mungkin berlarutan sehingga tarikh pilihanraya umum akan datang.
Dengan takut berdepan di mahkamah dan tewas lebih awal pula di “mahkamah pendapat umum”, apa lagi yang tinggal pada Najib ketika berdepan dengan penentuan rakyat?  (SH 24/03/2016).

0

0

votes
Article Rating
Kongsikan artikel ini


BERITA GEMBIRA UNTUK RAKYAT MALAYSIA

Tidak diragui lagi bahawa perlantikan ini adalah berita paling menggembirakan bagi rakyat Malaysia.
Sama seperti jawatan lain yang disandangnya, antaranya Penasihat MAS dan Pengerusi Institut Kefahaman Islam atau IKIM, jawatan baru ini tentunya turut mampu melonjakkan lagi syarikat minyak negara itu.
Aminnnnn…..(SH 25/03/2016).

0

0

votes
Article Rating
Kongsikan artikel ini


JASA MENOLAK NAJIB LEBIH BESAR DARIPADA 22 TAHUN MAHATHIR SEBAGAI
PERDANA MENTERI

Dalam usia melebihi 90 tahun, Tun Mahathir Mohamad ternyata masih gagah dan tidak pernah habis ikhtiar dalam usahanya mahu menyingkirkan Najib Razak.
Daripada menulis di blog, bercakap dengan media, menghadiri pelbagai program, membuat rayuan agar melakukan undi tidak percaya, mengusahakan Deklarasi Rakyat dan terbaru pula menyaman Najib di mahkamah.
Dalam masa yang sama, Ahad 27 Mac ini pula, beliau akan memberikan ucaptama dalam Kongres Rakyat di Shah Alam Convention Centre bersama tokoh-tokoh pembangkang dan pemimpin  masyarakat sivil negara ini.
Terdengar khabar-khabar bahawa selepas kongres itu, Tun Mahathir turut menyatakan kesediaan untuk turun ke negeri-negeri bagi menemui rakyat yang menyokongnya.
Tujuan turun ke negeri-negeri itu tidak lain ialah bertujuan untuk memberi lebih tekanan kepada Najib, selain sebagai salah satu usaha mengumpul sebanyak mungkin tandatangan bagi Deklarasi Rakyat.
Sama seperti gigihnya beliau membangunkan negara selama 22 tahun menjadi Perdana Menteri, begitulah usaha kerasnya dalam menolak Najib sekarang ini.
Dalam usia yang sepatutnya lebih banyak berehat, semua ini dilakukannya demi kepentingan negara dan maruah rakyatnya.
Selama ini Tun Mahathir membangunkan negara dengan berjaya membina KLCC,  Putrajaya, KLIA, Cyberjaya, Litar Sepang dan lain-lainnya adalah semata-mata untuk mengangkat martabat negara di mata dunia.
Ia menjadikan masyarakat dunia memandang tinggi kepada negara kita, malah ketika pentadbiran Tun Mahathir, ke ceruk dunia mana pun kita pergi,  mendengar pujian dan sanjungan bukanlah perkara yang luar biasa.
Tetapi semua keagungan dan sanjungan itu musnah di era Najib berikutan kemeut 1MDB dan wang RM2,600 juta yang diterima di dalam akaun peribadinya.
Dalam usaha memperkukuhkan kuasanya, beberapa institusi awam seperti Jabatan Peguam Negara, polis, SPRM dan Bank Negara turut dikacau-ganggu kemudiannya.
Akhirnya, bukan saja media-media antarabangsa banyak memberi laporan buruk mengenai Malaysia, malah agensi penguatkuasa beberapa negara juga telah memulakan siasatan mereka.
Dengan itu, jika kita keluar negara, soalannya lebih bernada “apa sudah jadi dengan negara anda sekarang ini?”
Imej negara sudah menjadi begitu buruk sehingga apabila kita ke luar negara, kita seperti tidak mampu lagi berjalan mendongak seperti selalunya.
Lebih ramai yang berjalan menunduk kerana malu bertentang mata dengan masyarakat luar yang mungkin menyoal keadaan semasa dalam negara atau tersenyum-senyum sinis kepada kita.
Tidak kurang juga ada yang memberitahu, mereka lebih selesa mengaku berasal daripada Singapura atau Brunei jika ke luar negara.
Hakikatnya, imej buruk kepada negara yang diakibatkan oleh Najib ini tidak pernah berlaku dalam mana-mana era sebelum ini.
Lantaran itu, apabila Tun Mahathir terus berusaha menyingkirkan Najib, ia tidak lain adalah untuk memulihkan imej dan maruah negara.
Jika beliau memikirkan kepentingan diri, keluarga dan masa depan anak-anaknya dalam politik dan perniagaan, menyokong dan terus berada di sisi Najib yang mengaku mengamalkan “cash is king” adalah jauh lebih menguntungkannya.
Namun, sudah tentu pertimbangan untuk negara melebihi segala-galanya bagi Tun Mahathir. Hanya dengan Najib disingkirkan, imej dan maruah negara dapat dipulihkan, bukan saja di kalangan rakyatnya, malah juga di peringkat antarabangsa.
Hanya dengan penyingkiran Najib juga, semua pembangunan fizikal dalam negara ini benar-benar bermakna dan kita semua dapat berjalan mendongak semua apabila ke luar negara.
Sebab itu, usaha menyingkirkan Najib ini mesti disokong oleh kita semua kerana nilainya lebih besar daripada 22 tahun Tun Mahathir menjadi Perdana Menteri sebelum ini. Ia adalah untuk mengembalikan maruah dan nama baik negara yang telah hilang disebabkan oleh Najib. (SH 25/03/2016).

0

0

votes
Article Rating
Kongsikan artikel ini


DAKWAAN DALANG, KU LI MESTI TAMPIL DENGAN PENJELASAN

Berikutan tindakan Tengku Razaleigh Hamzah menandatangani Deklarasi Kelantan untuk  menyokong kepimpinan Najib Razak, bekas Perdana Menteri Tun Mahathir Mohamad mendakwa, Ahli Parlimen Gua Musang itulah dalang sebenar di sebalik usaha menyingkirkan Perdana Menteri sebelum ini melalui usul undi tidak percaya di Parlimen.
Katanya, disebabkan usaha itu kini tidak menjadi kenyataan, Tengku Razaleigh lalu mengubah pendiriannya.
Akhirnya dia yang cadang jatuhkan Najib, dia sokong Najib, kata Tun Mahathir.
Tentunya semua orang tertanya-tanya, benarkah dakwaan Tun Mahathir itu?
Benarkan idea mengusulkan undi tidak percaya yang heboh diperkatakan tidak berapa lama dulu adalah merupakan cetusan daripada Tengku Razaleigh yang disampaikannya kepada Tun Mahathir?
Benarkah juga Tengku Razaleigh ada meminta Tun Mahathir pergi ke Sarawak untuk mendapatkan sokongan?
Sekiranya dakwaan ini tidak benar, adalah perlu bagi Tengku Razaleigh membuat penafian dengan segera mengenainya.
Jawapan sebenar mesti keluar daripada mulut Tengku Razaleigh sendiri, bukan daripada orang lain seperti Annuar Musa yang menyatakan dakwaan Tun Mahathir itu sebagai pembohongan.
Annuar Musa bukanlah dikenali sebagai orang Tengku Razaleigh dan hubungan mereka berdua juga tidaklah serapat mana, mungkin sekadar sesama Ahli Parlimen saja.
Semua orang masih ingat Annuar Musa juga tidak menyokong Tengku Razaleigh ketika pemilihan Presiden UMNO 1987 di mana bekas Menteri Kewangan itu tewas 43 undi di tangan Tun Mahathir.
Dalam beberapa percubaan Tengku Razaleigh untuk bertanding jawatan Presiden UMNO kemudiannya, Annuar juga tidak pernah memberikan sokongan mengenainya.
Jadi, jawapan Annuar untuk mewakili Tengku Razaleigh tidak relevan sama sekali.
Andainya benar pula dakwaan Tun Mahathir itu, bermakna Tengku Razaleigh tetap  mengidamkan kerusi Perdana Menteri itu sebelum ini.
Jika bukan untuk menjadi Perdana Menteri, untuk apa usul undi tidak percaya dilakukan?
Tetapi, dengan menyatakan sokongan terbuka kepada Najib, tidakkah ia bermakna harapan untuk menjadi Perdana Menteri sudah terkubur buat Tengku Razaleigh?
Tambahan pula, Tengku Razaleigh juga sudah pun menyatakan secara terbuka tidak mahu bertanding lagi dalam pilihanraya umum ke 14 ini.
Lalu, apa sebenarnya yang diharapkan oleh Tengku Razaleigh dengan menandatangani deklarasi menyokong Najib itu? (SH 26/03/2016).

0

0

votes
Article Rating
Kongsikan artikel ini


JANGAN LUPA, KONGRES RAKYAT DI SHAH ALAM CONVENTION CENTRE PETANG INI

Petang ini akan berlangsung Kongres Rakyat di Shah Alam Convention Centre atau SACC, dengan pendaftaran bermula pada jam 12.30 tengahari dan majlis akan berlangsung antara 2.00 petang dan dijangka berakhir pada 6.30 petang.
Program ini diadakan secara tertutup dengan kehadiran berdasarkan jemputan sahaja dan bukannya perhimpunan terbuka sebagaimana anggapan sesetengah pihak.
Kongres Rakyat ini adalah susulan Deklarasi Rakyat yang ditandatangani pada 4 Mac lalu dan ia diinisiatifkan oleh bekas Menteri di Jabatan Perdana Menteri, Zaid Ibrahim.
Susunan mereka yang akan berucap ialah seperti berikut:-
–  Zaid Ibrahim membuka tirai kongres.
– Syed Saddiq Syed Abdul Rahman, pendebat terbaik Asia mewakili pemimpin pelajar.
– Fahmi Zainol, bekas pemimpin pelajar UM.
– Abdullah Sani, Ahli Parlimen Kuala Langat yang mewakili MTUC.
– Teresa Kok, Naib Pengerusi DAP
– Ambiga Sreenevasan, bekas Presiden Majlis Peguam.
– S Murugesan, bekas Setiausaha Agung MIC.
– Mahfuz Omar, Ahli Parlimen Pas Pokok Sena, Kedah.
– Maria Chin Abdullah, Pengerusi Bersih.
– Husam Musa, bekas Naib Presiden Pas.
– Sallahuddin Ayub, Timbalan Presiden Amanah.
– Rafizi Ramli, Setiausaha Agung PKR.
– Mukhriz Mahathir, bekas Menteri Besar Kedah.
– Mohamad Sabu, Presiden Amanah.
– Lim Kit Siang, Ketua Parlimen DAP.
– Azmin Ali, Timbalan Presiden PKR dan Menteri Besar Selangor.
– Muhyiddin Yassin, Timbalan Presiden UMNO yang digantung jawatannya.
– Tun Mahathir Mohamad, bekas Perdana Menteri yang ucapannya adalah kemuncak kongres kali ini.
Satu resolusi kongres juga dijangka akan dimuktamadkan selepas itu.
Jadi, jangan lupa…semua ini untuk negara!! (SH 27/03/2016).

0

0

votes
Article Rating
Kongsikan artikel ini


NAJIB TERDESAK?

Sebenarnya ini bukanlah berita yang penting sangat, apatah lagi ia cuma disiarkan oleh blog yang dikenali sebagai penerima dedak secara bulanan daripada pemimpin atasan.
Malah, Najib pernah melabelkan blogger penerima dedak ini sebagai “bangang” kerana menembak sesama sendiri.
Sejak Tun Mahathir Mohamad menggerakkan Deklarasi Rakyat dan esok pula akan berlangsung Kongres Rakyat di Shah Alam, di sebalik mendakwa kedudukan Najib tidak tergugat dengannya, tetapi bermacam-macam cara pula diusahakan untuk menzahirkan sokongan.
Kalau benar-benar kuat dan tak tergugat, takkan sampai tok bomoh pun diangkut untuk menyatakan sokongan?
Sudah terdesak sangatkah?
Kohkohkoh…..(SH 26/03/2016).

0

0

votes
Article Rating
Kongsikan artikel ini


SEKITAR KONGRES RAKYAT YANG PENUH GEMILANG

Kongres rakyat yang berlangsung di Shah Alam Convention Centre pada petang tadi dianggap penuh dengan kejayaan dan kegemilangan serta mencipta satu lagi detik bersejarah bagi politik tanahair.
Ia bukan saja berjaya membariskan ahli-ahli politik daripada UMNO, pembangkang dan mereka yang tidak berparti untuk berada di pentas yang sama, dengan tujuan yang sama dan bercakap juga dengan satu nada yang sama.
Pentad, tujuan dan nadanya tidak lain ialah untuk memaksa Najib Razak berundur sebagai Perdana Menteri dengan seberapa segera.
Sebanyak 1,500 tag nama untuk perwakilan yang disediakan juga habis diserahkan kepada para peserta daripada pelbagai kelompok, usia dan latar belakang yang datang seawal jam 10 pagi serta sekurang-kurangnya antara 200 hingga 300 peserta lagi tidak memperolehi sebarang tag nama, tetapi tetap dibenarkan masuk dengan sanggup berdiri sepanjang program.
Bermula pukul 2.00 petang apabila Zaid Ibrahim memulakan pembukaannya sehinggalah Tun Mahathir menamatkan ucapannya pada kira-kira 6.45 petang, para peserta tetap tidak berganjak daripada dewan untuk mendengar dengan penuh teliti dan ghairah setiap hujah-hujah yang dilontarkan oleh para pembahas.
Ini sekaligus menandakan rakyat bukan saja tetap dahagakan perubahan dan begitu teringin melihat pengunduan Najib, malah seperti tidak sabar juga untuk mendapat seorang Perdana Menteri yang baru untuk negara ini.
Bukan saja tekad untuk memberi penerangan ke seluruh negara akan diperhebatkan lagi selepas ini, malah seruan agar rakyat beramai-ramai menandatangani Deklarasi Rakyat juga akan terus diberi penekanan.
Ia kemudian akan dipersembahkan kepada Istana Negara agar Majlis Raja-Raja bertindak sesuatu berdasarkan suara hati rakyat.
Jika kertas deklarasi yang mengandungi tandatangan rakyat itu penuh satu lori, saya sedia memandu lori tersebut untuk pergi ke Istana Negara, kata Tun Mahathir.
Di bawah ini antara gambar yang sempat dirakam untuk tatapan pembaca blog ini. Selain semua jurucakap yang disenaraikan dalam posting sebelum ini hadir dan memberi ucapan mereka, ramai lagi tokoh-tokoh yang turut memeriahkannya, namun hanya sebahagian yang sempat dirakam fotonya.
Apa pun, tahniah kepada semua yang menjayakan Kongres Rakyat ini. Selepas ini, program yang sama akan bergerak ke negeri dan kawasan-kawasan terpilih pula. (SH 27/03/2016).
Tun Mahathir ketika menyampaikan ucapannya.
Zaid Ibrahim selaku penganjur dan penginisiatif Kongres Rakyat wajar diberikan penghargaan atas kejayaan ini.
Tun Mahathir dan Muhyiddin ketika tiba memasuki dewan.
Azmin Ali yang ucapannya disambut hangat oleh peserta kongres.
Aziz Yassin dan Kamaruddin Jaafar antara yang terawal hadir.
Arif Sabri Abdul Aziz atau Sakmongkol juga hadir agak awal.
Anuar Tahir, Mohd Nor Manuty dan Tengku Puji.
Sanusi Junid dan isteri serta Tamrin Ghafar.
A Kadir Jasin dan Hishammuddin Rais.
Ratusan wartawan, jurugambar dalam dan luar negeri hadir seawal jam 11 pagi lagi.
Jurugambar menanti kehadiran Tun Mahathir memasuki dewan.
Kehadiran Tun Mahathir tetap menjadi kegilaan media untuk merakam detik-detiknya.
Peserta kongres tidak berganjak daripada dewan daripada mula hinggalah akhir.
Petugas di meja pendaftaran mula bertugas sejak 10.30 lagi.

0

0

votes
Article Rating
Kongsikan artikel ini


PENJELASAN TENGKU RAZALEIGH

Berikutan tindakan Tengku Razaleigh Hamzah menandatangani deklarasi menyokong kepimpinan Najib Razak baru-baru ini menjadi perbualan ramai dan tanda tanya masyarakat sehingga Tun Mahathir Mohamad turut memberikan reaksinya,  malah blog ini juga ada membuat ulasan mengenainya,  maka di bawah ini disiarkan sepenuhnya penjelasan Ahli Parlimen Gua Musang itu yang dihantar melalui email kepada saya. (SH 28/03/2016).
MENCETUS PERUBAHAN
Negara kita kini sedang mengalami krisis genting mengenai pemerintahan dan kepimpinan. Ini menyebabkan kita mengalami masalah ekonomi yang dahsyat terutamanya berkaitan isu hutang negara. Ia mengakibatkan beberapa masalah ekonomi serius seperti kenaikan mendadak kos sara hidup yang membawa kesan buruk kepada rakyat. Selama ini saya sering berpendapat dan mengingatkan sekiranya kita tidak tukar cara berpolitik dan perisian dasar ekonomi, kita akan menghadapi krisis seperti yang berlaku sekarang ini. Saya mengingatkan perkara ini di Parlimen dan juga dalam beberapa ucapan saya. Saya konsisten dan berkali-kali menyatakan bahawa kita pasti tidak dapat mengelak perubahan. Tanpa perubahan dalam tatacara pemerintahan negara dan cara kita melaksanakan tugas dan tanggungjawab awam, tidak mungkin kita dapat selesaikan masalah yang dihadapi itu.
2. Saya yakin tiada siapa yang dapat menuduh saya tidak konsisten berkenaan pendirian saya terhadap tatacara pemerintahan negara, tanggungjawab awam dan perlunya perubahan. Inilah intipati perjuangan saya di peringkat kebangsaan serta dalam UMNO sejak tahun 1987.  Saya konsisten dalam perkara ini selama ini dan saya akan terus konsisten di hari muka. Kebelakangan ini, desakan untuk perubahan semakin lantang. Seperti juga orang lain yang inginkan perubahan, saya juga sentiasa mencari jalan munasabah dan sah dari sisi undang-undang untuk maksud ini, termasuklah meneliti peranan yang boleh dimainkan oleh Dewan Rakyat.
3. Bagi maksud ini dan sebagai pengamal politik, saya bertindak berlandaskan Perlembagaan Persekutuan  dan kehendak parti. Yang demikian isu menyokong kerajaan yang memerintah dan sekaligus memberi sokongan kepada ketua kerajaan tidak timbul.
4. Dalam usaha untuk memberi sumbangan berguna dan berfaedah, saya amat peka dan sedar akan masalah yang dihadapi oleh negara dan keadaan kita yang genting; umpaamnya masalah berkaitan dengan hutang negara serta akibatnya, terutamanya kesan terhadap kehidupan seharian rakyat jelata. Dalam ucapan saya di Parlimen dan surat kepada Ahli-Ahli Parlimen, saya telah mengingatkan akan kesan yang kita rasai sekiranya hutang negara ini tidak ditangani  dan diurus dengan penuh tanggungjawab. Maka itu setiap pengamal politik  dan Ahli Parlimen  berkewajipan untuk tidak mendewa-dewakan orang perseorangan dan bermain politik dalam usaha menangani perubahan yang diperlukan itu.
5. Izinkan saya mengulangi bahawa masalah yang kita hadapi ini meninggalkan kesan negatif terhadap ekonomi kita dan kedudukan antarabangsa negara. Oleh itu kita hendaklah bijak menyelesainya dalam masa terdekat.
Tengku Razaleigh Hamzah
Ahli Parlimen Gua Musang
Kuala Lumpur,
28 Mac 2016 bersamaan
19 Jamadil Akhir 1437H.

0

0

votes
Article Rating
Kongsikan artikel ini


BERAPA LAMA LAGI NAJIB MAMPU BERTAHAN?

Sesuatu yang luar biasa mengenai Tun Mahathir Mohamad ialah tentang kesungguhan dan komitmennya yang tinggi terhadap perkara yang diperjuangkan dan ingin dicapainya.
Sebagaimana beliau telah menunjukkan hakikat itu ketika membina dan membangunkan negara ini serta ketika memimpin UMNO sehingga kemenangan dua pertiga sentiasa menjadi dakapannya meskipun diranjau dengan pelbagai cabaran, begitulah kesungguhan dan komitmennya dalam memastikan pengunduran Najib ini.
Setelah keluar UMNO, menggerakkan Deklarasi Rakyat, menghadiri Kongres Rakyat di Shah Alam pada Ahad lalu, pada Isnin malam pula beliau terus di pentas ceramah rakyat  untuk menghadiri Muafakat Selamatkan Malaysia di Pandan Indah.
Walaupun tiada jadual asal untuk bersetuju hadir, tetapi demi komitmen untuk memastikan pengunduran Najib menjadi kenyataan, Tun Mahathir muncul akhirnya.
Petunjuk yang jelas ialah sebagaimana yang dipersetujui bahawa selepas Kongres Rakyat, program-program Selamatkan Malaysia ini akan turun ke negeri-negeri dan seluruh pelusuk tanahair, Tun Mahathir tidak berlengah lagi untuk menunjukkan komitmen sanggup “mengotorkan tangannya”  demi menyelamatkan negara ini.
Beradanya Tun Mahathir sepentas dan duduk sebaris dengan pemimpin-pemimpin pembangkang tidak lagi dilihat rakyat sebagai perbuatan janggal atau bersekongkol dengan musuh, tetapi lebih dianggap sebagai perjuangan untuk menyelamatkan negara yang semakin rosak dek angkara Najib.
Difahamkan juga, dalam waktu terdekat ini Tun Mahathir telah memberi persetujuan untuk turun sekurang-kurangnya ke lima bagi program Selamatkan Malaysia ini iaitu di Selangor, Johor, Kedah, Kelantan dan Pulau Pinang.
Sudah tentu dalam semua program itu, selain pemimpin-pemimpin utama Pakatan Harapan yang akan hadir, dua bekas pemimpin kerajaan daripada UMNO iaitu Muhyiddin Yassin dan Mukhriz pastinya juga akan turut serta.
Selepas Tun Mahathir turun ke lima negeri itu, bagaimana kedudukan Najib agaknya?
Adakah beliau semakin kuat atau semakin rapuh?
Dalam masa yang sama, sebagaimana yang dimatlamatkan iaitu untuk mengumpul sejuta tandatangan bagi Deklarasi Rakyat, ia juga barangkali sudah menjadi kenyataan dan akan dipersembahkan terus kepada Majlis Raja-Raja bagi menunjukkan penolakan rakyat pelbagai kaum terhadap Najib.
Selepas itu pula, sejuta yang kedua, sejuta yang ketiga dan seterusnya pula akan terus dipersembahkan daripada semasa ke semasa kepada Majlis Raja-Raja?
Meskipun Raja-Raja tiada kuasa dari segi perlembagaan untuk menyingkirkan Najib, tetapi apakah Raja-Raja akan berdiam diri saja apabila menerima lori demi lori tandatangan rakyat yang menolak Najib?
Melihat keadaan yang sama, apakah pimpinan UMNO akan berdiam diri saja dan tidak terdetik di hati sebahagian daripada mereka untuk turut mengakui bahawa Najib sudah menjadi liabiti dan penghalang kemenangan dalam pilihanraya?
Akhirnya, mampukah Najib bertahan lagi meskipun Ku Nan, Annuar Musa dan Salleh Said Keruak sentiasa cuba meniupkan angin syurga ke telinganya? (SH 29/03/2016).

0

0

votes
Article Rating
Kongsikan artikel ini


MALULAH WEH, "SESUATU DI LUAR JANGKAAN" DARI LELAKI 91 TAHUN PUN MASIH
DITAKUTI…

Tidak ada manusia yang normal yang tidak terkejut dan “garu kepala”  dengan kenyataan Timbalan Menteri Dalam Negeri, Nur Jazlan Mohamed yang mengatakan bahawa kata-kata Tun Mahathir Mohamad ingin melakukan “sesuatu yang di luar jangkaan” untuk menjatuhkan Najib, boleh dianggap sebagai menghasut.
Malah jika bapanya, Allahyarham Mohamed Rahmat, bekas Menteri Penerangan dan Setiausaha Agung UMNO masih hidup, pasti beliau juga turut terkejut dengan apa yang diperkatakan oleh anak sulungnya itu.
Antara lain Nur Jazlan berkata, bekas Perdana Menteri itu boleh dianggap menghasut kerana mengeluarkan kenyataan mahu melakukan “sesuatu di luar jangkaan” untuk menjatuhkan Najib.
“Dia (Tun Mahathir)  bercakap perkara itu kepada umum. Tidakkah ia boleh dianggap sebagai menghasut? Khianat?
“Pihak polis sedang menyiasat. Lagi banyak Tun Mahathir bercakap, lagi banyak bahan untuk polis siasat.
“Jika siasatan menunjukkan beliau melanggar undang-undang, maka kita akan mengambil tindakan,” kata beliau.
Kenapa Nur Jazlan begitu takut dan sensitif dengan kata-kata “sesuatu di luar jangkaan” itu, lebih-lebih lagi ia hanya diucapkan oleh seorang lelaki yang sudah mencecah usia 91 tahun?
Apa yang  “di luar jangkaan” yang mampu dilakukan oleh Tun Mahathir dengan usia sebegitu?
Atau adakah kata-kata itu diungkapkan oleh seorang kepala pengganas yang sudah banyak kali terbukti bahayanya kepada umum?
Memang diketahui ramai bahawa Tun Mahathir ingin menjatuhkan Najib, tetapi pernahkah beliau mengatakan mahu melakukannya dengan kekerasan, di luar batas undang-undang atau langgar saja Perlembagaan negara?
Malah, tidakkah Nur Jazlan sedar, dalam program NothingToHide di PWTC tidak lama dulu misalnya, apabila diminta untuk menghentikan ucapannya, Tun Mahathir langsung tidak membantah dan sedia akur dengan kehendak pihak polis?
Bukankah itu sudah cukup untuk menunjukkan Tun Mahathir seorang yang patuh kepada undang-undang?
Jadi, kenapa begitu takut dengan sekadar kata-kata mahu melakukan “sesuatu di luar jangkaan?”
Dalam hal ini, sebagai pemimpin muda yang mudah-mudahan tidak sama dengan Ahmad Maslan, apakah Nur Jazlan tidak boleh memikir dengan logik akal dan pertimbangannya yang sihat bahawa “sesuatu di luar jangkaan” yang dimaksudkan oleh Tun Mahathir itu bukan saja dalam bentuk tindakan politik yang aman, tetapi juga tetap tertakluk kepada undang-undang dan Perlembagaan?
Apakah “sesuatu di luar jangkaan” mesti berkaitan kekerasan atau mengganggu keselamatan saja? Bukankah ia juga mungkin sesuatu yang bersifat aman?
Kenapa dengan mudah, malah hampir semua perkara mahu digertak dengan penggunaan kuasa polis, siasatan dan tangkapan?
Mengapa tidak sudah-sudah mahu mengampu dan menggembirakan hati Najib?
Belum cukup lagikah dedak jawatan Timbalan Menteri yang dinikmati sekarang?
Apakah dengan “sikit-sikit polis, sikit-sikit menghasut”  ini menunjukkan pemimpin UMNO sudah kehilangan upaya untuk menjawab secara politik segala isu yang dibangkitkan oleh Tun Mahathir mengenai Najib? (SH 29/03/2016).

0

0

votes
Article Rating
Kongsikan artikel ini


RM2,600 JUTA ATAU RM4,200 JUTA?

Selama ini berdasarkan pendedahan WSJ dan pengakuan Najib sendiri, kita hanya mengetahui jumlah wang yang masuk ke akaun peribadinya hanyalah berjumlah RM2,600 juta.
Tetapi berdasarkan laporan terbaru ABC News dan jika dicampur dengan jumlah yang didedahkan oleh WSJ sebelum ini,  angka itu nampaknya tidak terpakai lagi kerana jumlah sebenar yang diterima Najib ialah sebanyak kira-kira RM4,200 juta.
Oleh itu, angka yang perlu diingat sekarang ialah RM4,200 juta dan bukan lagi RM2,600 juta.
Agaknya, bolehkah makcik-makcik Felda membayangkan banyak mana wang RM4,200 juta itu? (SH 30/03/2016).

0

0

votes
Article Rating
Kongsikan artikel ini